title: Sibelius (sävellysohjelma)

text: Kokonaisuudessaan assembly-ohjelmointikielellä kirjoitettu ohjelma toimi alun perin ainoastaan Acorn-tietokoneiden RISC-prosessorilla, mutta ohjelman käyttöliittymän mukauttaminen PC- ja Mac-ympäristöihin 1990-luvun lopulla laajensi sen käyttäjäkuntaa ratkaisevasti.


title: Sibelius (sävellysohjelma)

text: Sibelius-ohjelmaa käyttävät ammattilaiset ja harrastelijat säveltämisessä, sovituksessa ja nuottien puhtaaksikirjoituksessa ja lisäksi se on laajalti käytetty opetusvälineenä. Tunnetuista musiikin vaikuttajista Sibeliuksen käyttäjiä ovat muun muassa Esa-Pekka Salonen, Andy Summers, Steve Reich, Michael Tilson-Thomas, Jamie Cullum, Howard Goodall, Nick Proch, Harry Gregson-Williams, Lalo Schifrin, Adam Neely ja Alf Clausen sekä Iiro Rantala.


title: Sibelius (sävellysohjelma)

text: Sekä ohjelmiston että Sibelius Software -yhtiön nimi viittaa suomalaiseen säveltäjään Jean Sibeliukseen. Ohjelman kehittivät englantilaiset kaksosveljekset Jonathan ja Ben Finn, jotka ovat kertoneet nimen syyksi sen, että Sibelius oli molempien suosikkisäveltäjä, ja kiistäneet, että heidän sukunimellään (Finn, ”suomalainen”) olisi ollut tekemistä ohjelman nimeämisen kanssa.


title: Sibelius (sävellysohjelma)

text: Alkuperäinen Acorn-ohjelmistoversio oli nimeltään Sibelius 7, mutta 7 ei ollut sen versionumero, vaan viittaus Sibeliuksen 7. sinfoniaan. Windows- ja Macintosh-versioissa yhtiö luopui numerosta ja alkoi käyttää tavanomaisia versionumeroita. Nykyinen ohjelmistoversio on 7.5.


title: Aaltoloukku

text: Aaltoloukku on radio- ja mikroaaltolaitteissa käytettävä komponentti, joka estää tietyn taajuuden aaltojen etenemisen johonkin suuntaan. Se toimii antiresonanssin avulla. Tyypillisiä käyttökohteita ovat mikroaaltouunin ovea kiertävä aaltoloukkuputki, sekä tutka- ja radiolähettimien yhteydessä olevat aaltoloukut, jotka estävät lähetettyjen signaalien heijastumisen takaisin.


title: Elizabeth Adler

text: Elizabeth Adler on brittiläinen kirjailija.


title: Elizabeth Adler

text: Adler on kotoisin Yorkshirestä Isosta-Britanniasta, ja hän on asunut mm. Rio de Janeirossa ja Hollywoodissa. Nykyään hän asuu osan vuodesta Los Angelesissa ja osan vuodesta Irlannissa. Adler alkoi kirjoittaa tyttärensä Annabellen aloitettua koulun.


title: Elizabeth Adler

text: Adlerin kirjoissa paikat ovat merkittäviä. Hän on itse matkustellut paljon, ja pitää tapahtumapaikkaa tärkeänä osana kertomusta.


title: Mittatekniikan keskus

text: Mittatekniikan keskus MIKES oli Suomen kansallinen metrologialaitos. Tutkimusalueena MIKESissä oli metrologia eli mittaustiede. Asiakkaisiin kuuluivat kotimaiset ja kansainväliset yritykset ja julkinen sektori. MIKES kuului Työ- ja elinkeinoministeriön hallinnonalaan.


title: Mittatekniikan keskus

text: 1. tammikuuta 2015 Mittatekniikan keskus lakkautettiin itsenäisenä keskuksena ja yhdistettiin Teknologian tutkimuskeskus VTT Oy:öön.


title: Mittatekniikan keskus

text:
MIKES on perustettu vuonna 1991 ja siihen kuului kaksi toimialaa: MIKES-metrologia ja FINAS-akkreditointi. Henkilömäärä oli 80, joista yli puolet on metrologiassa. Vuosibudjetti oli 10 M€. MIKES-metrologian neljä perustehtävää olivat SI-mittayksikköjärjestelmän toteutus, korkeatasoisen tutkimuksen teko metrologian alueella, mittausmenetelmien kehittäminen teollisuuden ja yhteiskunnan tarpeisiin ja kalibrointi-, asiantuntija- ja koulutuspalvelujen tuottaminen. Lakisääteisen metrologian osalta MIKES teki yhteistyötä Turvallisuus- ja kemikaaliviraston Tukesin kanssa. Tukes huolehtii siitä, että kaupankäynnissä käytetään lain vaatimukset täyttävää mittauslaitetta, kun määritetään tuotteen hintaa. Tällaisia mittalaitteita ovat esim. kaupan vaa’at ja polttoainemittarit.
MIKES muutti vuonna 2005 toimitaloon, jossa mittaustieteen asettamat vaatimukset lämpötilan, tärinän ja sähköisten häiriöiden suhteen on otettu suunnittelussa huomioon. Talo sijaitsee Otaniemessä. MIKESin toinen toimipiste oli Kajaanissa, UPM:n lakkautetun paperitehtaan remontoiduissa tiloissa. Kajaanin toimipistettä hoiti seitsemän henkilöä. MIKES oli lisäksi tehnyt sopimuksen Suomen ympäristökeskuksen, Ilmatieteen laitoksen, Säteilyturvakeskuksen, Aalto-yliopiston ja Geodeettisen laitoksen kanssa mittanormaalitoiminnan hoitamisesta erikoisaloilla.


title: Mittatekniikan keskus

text: MIKESin strategisia tutkimusalueita olivat kvanttimetrologia, spektroskopia, nano- ja mikrometrologia, ympäristö ja energia. MIKES toimii aktiivisesti EU:n eurooppalaisessa metrologiaohjelmassa EMRP (European Metrology Research Programme) ja kotimaisissa tutkimushankkeissa. Yhteistyökumppaneita olivat eurooppalaiset metrologia-instituutit, Otaniemen tiedeyhteisö ja Kajaanin alueen organisaatiot CEMIS-yhteenliittymässä.


title: Mittatekniikan keskus

text: MIKESiä ovat johtaneet:


title: Hietaorvokki

text: Hietaorvokki ("Viola rupestris") on pienikokoinen sinikukkainen orvokkilaji. Se on 2–10 cm:n korkuinen. Hietaorvokki jaetaan kahteen alalajiin. Nimialalaji "Viola rupestris" ssp. "rupestris" kasvaa Etelä-Suomessa, ja sen lehdet ovat sinivihreät. Toinen alalaji pahtahietaorvokki ("Viola rupestris" ssp. "relicta") on kalkinsuosija, jota tavataan Suomessa vain Enontekiöllä. Pahtahietaorvokin lehdet ovat kirkkaanvihreät. Se on Euroopan unionin luontodirektiivissä suojattu laji.


title: Hietaorvokki

text: Hietaorvokki kukkii touko-kesäkuussa, pahtahietaorvokki vasta heinä-elokuussa.


title: Hietaorvokki

text: Hietaorvokkia tavataan Itä- ja Keski-Euroopassa; Ruotsin eteläosassa sekä paikoin vuoristoissa lännempänäkin.


title: Lisa Jewell

text: Lisa Jewell (s. 19. heinäkuuta 1968, Lontoo) on brittiläinen kirjailija.


title: Lisa Jewell

text: Hän asuu Swiss Cottagessa, Lontoossa aviomiehensä Jaschan ja tyttäriensa Amelie Maen (s. 2003) ja Evie Scarlettin (s. 2007) kanssa.


title: Jamel Saihi

text: Jamel Saihi (, s. 21. tammikuuta 1987 Montpellier, Ranska) on tunisialainen uransa lopettanut jalkapalloilija. Keskikentällä puolustavassa roolissa pelannut Saihi pelasi lähes koko uransa kotikaupungissaan Montpellier’ssa, jonka riveissä hän voitti myös kerran Ranskan mestaruuden. Saihilla on myös algerialaisia sukujuuria.


title: Jamel Saihi

text: Saihi aloitti uransa synnyinkaupungissaan Montpellier’ssa. Hän nousi joukkueen edustukseen kaudella 2006-2007, pelattuaan ensimmäisen ottelunsa ammattilaisena 20. huhtikuuta 2007 Tours FC:tä vastaan. Seuraavalla kaudella hän nousi joukkueensa vakiopelaajiin pelattuaan 29 ottelua. Saihi oli myös kaudella 2008-2009 avauskokoonpanon pelaaja, mutta loukkaantumisten vuoksi pelasi kauden aikana 16 ottelua. Montpellier nousi kaudella 2009-2010 Ranskan pääsarjaan, mutta Saihi oli hetken aikaa poissa nyrjähtäneen nilkan vuoksi. Hän palasi takaisin pelikentille Ranskan liigacupin ottelussa RC Lensia vastaan 22. syyskuuta 2009.


title: Jamel Saihi

text: Ranskassa syntynyt Saihi sai tilaisuuden edustaa vanhempiensa kotimaata, Tunisiaa, kun valmentaja Humberto Coelho nimesi hänet 19. marraskuuta 2008 pelattavaan ystävyysotteluun Ghaanaa vastaan. Saihi pelasi toisen maaottelunsa ystävyysottelussa Alankomaita vastaan 11. helmikuuta 2009, jossa hän myös teki ensimmäisen maalinsa Tunisian paidassa. Sittemmin Saihi kärsi pitkään nilkkavammasta ja oli poissa maajoukkueen 2010 MM-karsinnoista. Kahdeksan kuukauden jälkeen hän tuli toisella puoliajalla vaihdosta kentälle Keniaa vastaan pelatussa MM-karsintaottelussa. Saihi pelasi myös harjoitusottelussa Saudi-Arabiaa vastaan.


title: Jamel Saihi

text: Vuonna 2012 hän tuli valituksi vuoden 2012 Afrikan-mestaruuskilpailuihin. Hän pelasi turnauksessa kaksi ottelua Gabonia ja Ghanaa vastaan. Tunisian kisat päättyivät puolivälieriin hävittyään Ghanalle jatkoajalla maalein 2–1.


title: SHA-3

text: SHA-3 on kryptografisten tiivistefunktioiden standardi, joka korvaa aiemman SHA-2-standardin.


title: SHA-3

text: SHA-3 () on tarkoitettu informaation eheyden varmistamiseen, ja se paikkaa SHA-2:n vikoja, kuten alttiuden "length extension" -hyökkäykselle.


title: SHA-3

text: NIST järjesti korvaajan etsimiseksi viisi vuotta kestävän kilpailun, joka päättyi vuonna 2012. Voittajaksi valittiin Keccak, jonka kehittivät Guido Bertoni, Joan Daemen, Michaël Peeters ja Gilles Van Assche. Kilpailussa olivat mukana muun muassa Bruce Schneierinin ryhmän Skein, Ron Rivestin ryhmän MD6, Daniel Bernsteinin CubeHash ja Bob Jenkinsin Maraca.


title: SHA-3

text: Valinta perustui muun muassa Keccac-algoritmin nopeuteen sekä kykyyn toimia useilla eri laskentatehon laitteilla.


title: SHA-3

text: Keccak-algoritmi kuuluu "sienifunktion" ( "function") toteuttavien tiivistefunktioiden ryhmään. Muita samaan kategoriaan kuuluvia algoritmeja ovat Quark, Photon, Spongent ja Gluon.


title: SHA-3

text: SHA-3-funktion standardoimisprosessista vastasi NIST.


title: SHA-3

text: SHA-3 vahvistettiin standardiksi elokuussa 2015.


title: SHA-3

text: SHA-3-standardissa on seuraavat algoritmit:


title: Sandra Brown

text: Sandra Brown (s. 12. maaliskuuta 1948 Waco, Teksas) on yhdysvaltalainen kirjailija.


title: Sandra Brown

text: Brown on kirjoittanut yli 70 romaania, joista 56 on yltänyt The New York Timesin bestsellerlistalle. Teoksia on käännetty yli 30 kielelle ja painettu yli 60 miljoonaa kappaletta.


title: Sandra Brown

text: Aiemmin Brown on työskennellyt muun muassa valokuvamallina, näyttelijänä ja televisiotähtenä.


title: Aksana Mjankova

text: Aksana Mjankova (, s. 28. maaliskuuta 1982 Krytšau, Valko-Venäjän sosialistinen neuvostotasavalta) on valkovenäläinen moukarinheittäjä. Hän voitti moukarinheiton olympiakultaa Pekingin kesäolympialaisissa 2008, mutta menetti olympiavoittonsa dopingin vuoksi vuonna 2016.


title: Aksana Mjankova

text: Mjankova sijoittui viidenneksi Grosseton alle 20-vuotiaiden EM-kilpailuissa 2001. Hän putosi karsintakilpailussa Münchenin 2002 EM- ja Pariisin 2003 MM-kilpailuissa. Hän sai pronssia Bydgozscsin alle 23-vuotiaiden EM-kilpailuissa 2003 tuloksella 67.58. Izmirin universiadeissa 2005 hän sijoittui viidenneksi tuloksella 69,09. Hän voitti 2006 Euroopan cupin ykkösliigan ja karsiutui loppukilpailusta Göteborgin EM-kilpailuissa. Seuraavana vuonna hän oli Euroopan cupin superliigassa toinen, mutta jäi ilman tulosta Osakan MM-kilpailujen karsinnassa. Hän voitti Euroopan cupin superliigan 2008.


title: Aksana Mjankova

text: Mjankova johti Pekingin olympialaisten 2008 moukarifinaalia alusta lähtien heitettyään ensimmäisellä kierroksella 74,40. Zhang Wenxiu nousi toisella kierroksella kahdeksan sentin päähän, mutta Mjankova ratkaisi kilpailun voiton heitettyään toiseksi viimeisellä kierroksella uuden olympiaennätyksen 76,34. Yipsi Moreno nousi hopealle viimeisen kierroksen heitollaan 75,20. Mjankova menetti olympiavoittonsa vuonna 2016 dopingin takia.


title: Aksana Mjankova

text: Mjankova karsiutui loppukilpailusta Berliinin MM-kilpailuissa 2009. Lontoon olympialaisissa 2012 hän oli seitsemäs. Hän karsiutui loppukilpailusta Moskovan MM-kilpailuissa 2013.


title: Aksana Mjankova

text: Mjankova sai vuonna 2017 neljän vuoden kilpailukiellon ajalle 10.6.2016–9.6.2020 ja samalla kaikki hänen tuloksensa aikaväleillä 20.8.2008–6.8.2014 ja 1.1.2016–21.5.2016 hylättiin takautuvasti. Hänen Pekingin olympialaisissa 2008 ja Lontoon olympialaisissa 2012 antamissaan dopingnäytteissä oli uusintatutkimuksissa merkkejä dopingin käytöstä. Hän antoi positiivisen dopingnäytteen myös toukokuussa 2016.


title: Paul Ranger

text: Paul Ranger (s. 12. syyskuuta 1984 Whitby, Ontario) on kanadalainen ammattilaisjääkiekkoilija, pelipaikaltaan puolustaja. Hän siirtyi vuonna 2013 NHL-seura Toronto Maple Leafsiin.


title: Paul Ranger

text: Ennen ammattilaisuransa aloittamista Ranger pelasi kaudesta 2000–2001 kauteen 2003–2004 OHL-junioriliigan Oshawa Generalsissa. Hän oli kausina 2002–2003 ja 2003–2004 joukkueensa eniten pisteitä ja maaleja tehnyt puolustaja. Eniten pisteitä hän teki kaudella 2003–2004, jolla hän teki 62:ssa OHL:n runkosarjaottelussa 43 tehopistettä, 12 maalia ja 31 syöttöpistettä, ja sijoittui liigan puolustajien pistepörssissä kymmenenneksi.


title: Paul Ranger

text: Yhteensä Ranger pelasi neljän kauden aikana 224 OHL:n runkosarjaottelua, joissa teki 91 tehopistettä, 22 maalia ja 69 syöttöpistettä. Pudotuspeliotteluita hän pelasi 25 ja teki niissä neljä tehopistettä, kaikki syöttöpisteitä.


title: Paul Ranger

text: Tampa Bay Lightning varasi Rangerin NHL:ään numerolla 183 kuudennella kierroksella. Hän aloitti ammattilaisuransa vuonna 2004 ja pelasi koko kauden 2004–2005 Lightningin farmiseuran, AHL-liigan Springfield Falconsin riveissä. Hän aloitti Falconsissa myös seuraavan kauden, mutta yhden ottelun jälkeen, jossa hän teki kolme tehopistettä, maalin ja kaksi syöttöpistettä, Lightning kutsui Rangerin ylös NHL-kokoonpanoonsa.


title: Paul Ranger

text: Kaudesta 2005–2006 alkaen Ranger pelasi vakituisesti NHL-liigassa. Hän pelasi ensimmäisen NHL-ottelunsa 15. lokakuuta 2005, jolloin Lightning kohtasi Pittsburgh Penguinsin. Ensimmäisen maalisyöttönsä hän antoi 20. lokakuuta 2005 Lightningin ottelussa Atlanta Thrashersia vastaan ja ensimmäisen maalinsa hän teki 30. maaliskuuta 2006, jolloin Lightning kohtasi niin ikään Thrashersin. Hän pelasi tulokaskaudellaan 76 runkosarjaottelua ja teki 18 tehopistettä, maalin ja 17 syöttöpistettä. Jääaikaa hän sai keskimäärin 17 minuuttia ja seitsemän sekuntia ottelua kohden, mikä oli 11:nneksi eniten Lightningin pelaajien joukossa. Kevään 2006 pudotuspeleissä Ranger pelasi viisi ottelua ja oli joukkueensa toiseksi paras pistemies Brad Richardsin jälkeen tehtyään kuusi tehopistettä, kaksi maalia ja neljä syöttöpistettä. Hänen keskimääräinen jääaikansa oli 21 minuuttia ja 43 sekuntia ottelua kohden, mikä oli viidenneksi korkein lukema hänen joukkueensa pelaajien joukossa.


title: Paul Ranger

text: Ranger oli kaudella 2006–2007 kolmanneksi eniten pisteitä tehnyt Lightning-puolustaja Dan Boylen ja Filip Kuban jälkeen ja kaudella 2007–2008 joukkueensa eniten pisteitä tehnyt puolustaja tehtyään 31 tehopistettä, kymmenen maalia ja 21 syöttöpistettä, 72:ssa runkosarjaottelussa. Jääaikakeskiarvo 20 minuuttia ja 18 sekuntia kaudelta 2006–2007 oli viidenneksi korkein kaikkien Lightning-pelaajien ja toiseksi korkein joukkueen puolustajien joukossa ja kauden 2007–2008 jääaikakeskiarvo 25 minuuttia ja 13 sekuntia ottelua kohden Lightningin toiseksi korkein.


title: Paul Ranger

text: Kaudella 2008–2009 Ranger oli sivussa suuren osan kautta olkapäävamman vuoksi. Hän pelasi tuolla kaudella 42 runkosarjaottelua ja teki 13 tehopistettä, kaksi maalia ja 11 syöttöpistettä. Hänen jääaikakeskiarvonsa oli joukkueensa korkein, 24 minuuttia ja 30 sekuntia ottelua kohden. Ranger aloitti NHL:ssä myös kauden 2009–2010, mutta jätti kauden kesken kahdeksan ottelun jälkeen henkilökohtaisten syiden vuoksi.


title: Paul Ranger

text: Elokuussa 2012 Ranger teki sopimuksen AHL-seura Toronto Marliesin kanssa. Ennen siirtymistään Marliesiin hän ei ollut pelannut missään jääkiekon ammattilaissarjassa lokakuun 2009 jälkeen. Heinäkuussa 2013 hän teki sopimuksen NHL-seura Toronto Maple Leafsin kanssa, jonka farmiseura Marlies on.


title: Paul Ranger

text: Ennen siirtymistään Maple Leafsiin Ranger oli pelannut yhteensä 270 NHL:n runkosarjaottelua ja tehnyt niissä 92 tehopistettä, 18 maalia ja 74 syöttöpistettä. NHL:n pudotuspeliotteluja hän oli pelannut 11 ja tehnyt niissä seitsemän tehopistettä, kaksi maalia ja viisi syöttöpistettä.


title: Van Buren (Fallout 3)

text: Van Buren oli työnimi, jota käytettiin Black Isle Studiosin kehitteillä olleesta videopelistä, jonka oli tarkoitus jatkaa "Fallout"-pelisarjaa ja olla jatko-osa "Fallout 2":lle. Pelin kehittäminen lopetettiin 8. joulukuuta 2003, kun Interplay Entertainment lakkautti Black Isle Studiosin ja irtisanoi pelin kehittäjätiimin. Vuonna 2004 Bethesda Softworks lisensoi Interplayltä oikeudet julkaista ja kehittää "Fallout"-sarjan pelejä, ja myöhemmin vuonna 2007 Bethesda osti sarjan kaikki oikeudet Interplayltä. Bethesdan kehittämä "Fallout 3" julkaistiin 28. lokakuuta 2008, ja se eroaa huomattavasti alkuperäisestä Black Islen suunnitelmasta. Osa "Van Burenin" suunnitelmista sisällytettiin vuonna 2010 julkaistuun "", jonka kehityksessä oli mukana paljon entisiä Black Isle Studiosin työntekijöitä.


title: Van Buren (Fallout 3)

text: "Van Burenin" esi-alfa-version paljon ohjelmointivirheitä sisältänyt teknologiademo julkaistiin toukokuussa 2007.


title: Van Buren (Fallout 3)

text: "Van Burenissa" pelaaja olisi aloittanut vankina vankilassa, jonne olisi hyökätty. Hyökkäys olisi aiheuttanut vankilassa räjähdyksen, jonka voimasta pelaaja olisi mennyt tajuttomaksi. Toinnuttuaan pelaaja olisi paennut vankilasta autiomaahan, minkä jälkeen pelaaja olisi voinut tutkia ulkomaailmaa vapaasti.


title: Van Buren (Fallout 3)

text: "Van Burenin" keskeisimpänä juonena ja taustatarinana olisi toiminut Brotherhood of Steelin ja New California Republicin (NCR) välinen sota. Pelin alun tapahtumat olisivat olleet osa NCR:lle työskentelevän Dr. Victor Presperin suunnitelmaa, jonka päämääränä olisi hallita Maan kiertoradalla sijaitsevia Yhdysvaltojen ydinaseita. Presper olisi aloittanut ydinaseilla uuden ydintuhon, jonka toteutumista pelaaja ei olisi voinut täysin estää. Pelaajalla olisi kuitenkin ollut mahdollisuus päättää, minne laukaistut ydinaseet iskisivät.


title: Van Buren (Fallout 3)

text: "Van Burenin" tapahtumat olisivat sijoittuneet Utahin ja Coloradon ympäristöön, ja pelialue olisi sisältänyt muun muassa Hooverin padon, Denverin, Mesa Verden kansallispuiston ja Grand Canyonin.


title: Van Buren

text: Van Buren tarkoittaa seuraavia:


title: Friedrich Hornemann

text: Friedrich Conrad Hornemann (15. syyskuuta 1772 Hildesheim, Pyhä saksalais-roomalainen keisarikunta (nyk. Saksa) – tammikuu 1801) oli saksalainen tutkimusmatkailija.


title: Friedrich Hornemann

text: Hornemann opiskeli teologiaa ja osasi arabiaa, kun hän tarjosi palvelujaan Lontoossa sijaitseelle yhdistykselle, jonka tavoitteena oli Afrikan sisäosien tutkiminen. Hornemann lähetettiin tutkimusmatkalle syyskuussa 1793. Muslimiksi naamioituneena Hornemann liittyi Kairossa muslimiksi kääntyneen saksalaisen oppaansa Frendenburghin kanssa karavaaniin, joka oli paluumatkalla Maghrebin alueelle. Hornemann väitti olevansa mamelukki selityksenä vaaleasta ihostaan ja heikosta arabian taidostaan. Hornemann ja Frendenburgh olivat ensimmäiset eurooppalaiset, jotka naamioituivat onnistuneesti itsensä muslimeiksi.


title: Friedrich Hornemann

text: Marraskuussa 1798 matkakunta saavutti nykyisen Libyan alueella olevan Murzukin, jossa Frendenburgh kuoli. Kesäkuussa 1799 Hornemann matkusti Tripoliin lähettääkseen muistiinpanonsa Lontooseen. Seuraavana päämääränä Hornemannilla oli matkustaa Tšadjärvelle ensimmäisenä eurooppalaisena ja sieltä edelleen Katsinan hausakaupungiin ja lopulta Guineanlahdelle. Hornemannista ei kuultu mitään vuosien 1800–1819 aikana. Lopulta kävi ilmi, että hän oli päässyt Katsinaan ja kuollut tämän jälkeen pienessä Bokanin kylässä varhain helmikuussa 1801.


title: Friedrich Hornemann

text: Hornemannin laatimissa päiväkirjoissa oli paljon tietoa keskisen ja läntisen Saharan maastosta ja ihmisistä. Hänen viimeisestä matkastaan ei jäänyt mitään materiaalia jälkipolville.


title: Vähäjoki (Rusko)

text: Vähäjoki on Ruskolla sijaitseva Ruskonjoen sivujoki, joka laskee Turun Moision kaupunginosan ja Turun lentoaseman suunnalta Ruskon kirkonkylän läpi Ruskonjokeen.


title: Vähäjoki (Rusko)

text: Vähäjoen myllypatoon rakennettiin luonnonmukainen kalatie syksyllä 2008. Myllypadon alapuolelle on perustettu myös maatalouden vesiensuojelua edistäviä kosteikkoja.


title: Vähäjoki (Rusko)

text: Vähäjoen mylly on ollut turbiinimylly. Myllyrakennus ja siihen johtava betoninen vesiputki ovat paikallaan, mutta mylly ei ole ollut käytössä pitkään aikaan ja rakennus on pahoin ränsistynyt. Pato on korjattu 1994.


title: Ŧ

text: Ŧ (ŧ), "t ja poikkiviiva" eli "poikkiviiva-t" on latinalaista kirjaimistoa täydentävä erikoiskirjain ja pohjoissaamen aakkoston 25. kirjain. Se ääntyy soinnittomana dentaalifrikatiivina .


title: Blessing Okagbare

text: Blessing Okagbare-Ighoteguonor (s. 9. lokakuuta 1988 Sapele, Nigeria) on nigerialainen yleisurheilija, pikajuoksun ja pituushypyn moninkertainen arvokisamitalisti.


title: Blessing Okagbare

text: Okagbare saavutti vuoden 2007 Afrikan kisoissa Algerissa hopeaa pituushypyssä tuloksella 646 ja sijoittui neljänneksi kolmiloikassa . Pekingin olympialaisissa 2008 hän karsiutui alun perin pituushypyn loppukilpailusta, mutta selviytyi mukaan kun dopingista kärynnyt Ljudmyla Blonska hylättiin. Loppukilpailussa hän hyppäsi ensimmäisellä kierroksella ennätyksensä 691 cm saavuttaen alun perin pronssimitalin. Hän nousi kuitenkin hopealle Tatjana Lebedevan jäätyä uusintatestissä kiinni dopingista


title: Blessing Okagbare

text: Afrikan-mestaruuskisoissa 2010 Okagbare voitti kultaa 100 metrin juoksussa, pituushypyssä ja 4×100 metrin viestissä. Daegun MM-kilpailuissa 2011 hän karsiutui pituushypyn loppukilpailusta, mutta sijoittui 100 metrillä viidenneksi ajalla 11,12 ja 4×100 metrin viestissä kuudenneksi. Saman vuoden Afrikan kisoissa hän voitti kultaa pituushypyssä ja pikaviestissä ja sijoittui 100 metrillä toiseksi. Afrikan-mestaruuskilpailuissa 2012 hän voitti kultaa pituushypyssä ja sijoittui 100 metrillä toiseksi. Lontoon olympialaisissa 2012 hän oli 100 metrillä kahdeksas, pikaviestijoukkueen mukana neljäs ja karsiutui pituushypyn loppukilpailusta.


title: Blessing Okagbare

text: Okagbare paransi 100 metrin juoksun Afrikan ennätystä 27. heinäkuuta 2013 Lontoon timanttiliigan kilpailun alkuerässä 10,86:een ja loppukilpailussa aikaan 10,79. Moskovan MM-kilpailuissa 2013 hän sai pituushypyssä hopeaa tuloksella 699 ja 200 metrillä pronssia ajalla 22,32 sekä sijoittui 100 metrillä kuudenneksi ajalla 11,04. Hän saavutti Glasgow'n Kansainyhteisön kisoissa 2014 kultaa 100 metrillä ajalla 10,85 ja 200 metrillä ajalla 22,25 ja hopeaa 4 × 100 metrin viestissä. Hän voitti samana vuonna Afrikan-mestaruuden Marrakechissa sekä 100 metrillä ajalla 11,00 että pikaviestissä.


title: Blessing Okagbare

text: Okagbare juoksi avausosuuden Nigerian joukkueessa, joka voitti IAAF World Relays -kilpailuissa Nassaussa 2015 kultaa 4 × 200 metrin viestissä. Pekingin MM-kilpailuissa 2015 hän sijoittui 100 metrillä kahdeksanneksi. Myöhemmin samana vuonna hän voitti Brazzavillen Afrikan kisoissa kultaa 4 × 100 metrin viestissä. Rio de Janeiron olympialaisissa 2016 hän karsiutui 100 ja 200 metrillä välierissä ja sijoittui pikaviestissä kahdeksanneksi. Lontoon MM-kilpailuissa 2017 hän sijoittui pituushypyssä kahdeksanneksi ja karsiutui 100 metrillä välierissä.


title: Blessing Okagbare

text: Okagbare juoksi 200 metrin Afrikan ennätyksen 22,04 Abilenessä 24. maaliskuuta 2018. Gold Coastin Kansainyhteisön kisoissa 2018 hän sai pikaviestissä pronssia.


title: Wolfgang Kleff

text: Wolfgang Kleff (s. 16. marraskuuta 1946 Schwerte, Saksa) on saksalainen jalkapallomaalivahti, joka saavutti sekä maailmanmestaruuden että Euroopan-mestaruuden.


title: Wolfgang Kleff

text: Kleff siirtyi Borussia Mönchengladbachiin amatööriseurasta nimeltä "VfL Schwerte" vuonna 1968 ja kohosi seuraavalla vuosikymmenellä Bundesliigan johtavien maalivahtien joukkoon, kunnes vammat alkoivat haitata hänen uraansa.


title: Wolfgang Kleff

text: Mönchengladbachin mukana hän saavutti viisi liigamestaruutta (1970, 1971, 1975, 1976, 1977), Saksan cupin (1973) ja UEFA Cupin (1975).


title: Wolfgang Kleff

text: Kleffin rooli Länsi-Saksan maajoukkueen maalivahtina jäi rajoitetuksi, koska tuota tonttia hallitsi 1970-luvun alussa suvereenisti Sepp Maier. Kleff edusti maataan kuudesti vuosien 1971 ja 1974 välillä. Hän saavutti varamaalivahtina Euroopan-mestaruuden 1972 ja maailmanmestaruuden 1974.


title: Lucky Louie

text: Lucky Louie on amerikkalainen sitcom-televisiosarja, joka ensiesitettiin HBO-kanavalla vuonna 2006. Suomessa sarjaa esittää YLE TV1.


title: Matti Huhta (poliitikko)

text: Matti Aukusti Huhta (21. tammikuuta 1905 Lapua – 26. lokakuuta 1967 Oulu) oli suomalainen poliitikko. Huhta toimi 1940-luvun loppupuolella Suomen Kansan Demokraattisen Liiton (SKDL) kansanedustajana (1945–1948) ja Valtion hinta- ja palkkaneuvoston hintajaoston johtajana (1946–1949). Hän kuului myös SKDL:n ja Suomen Kommunistisen Puolueen (SKP) korkeimpiin johtoelimiin, liitto- ja puoluetoimikuntaan.


title: Matti Huhta (poliitikko)

text: Ennen uraansa järjestötehtävissä Huhta työskenteli kirvesmiehenä Lapualla, Kemissä ja Oulussa. Hän loikkasi Neuvostoliittoon 1930-luvun alussa ja opiskeli 1931–1935 Leningradissa Lännen vähemmistökansallisuuksien yliopistossa. Palattuaan maanalaiseen toimintaan Suomeen Huhta jäi marraskuussa 1936 kiinni ja oli vuosina 1937–1944 vangittuna tasavallan suojelulain perusteella poliittisen toimintansa johdosta. Riihimäen vankilassa Huhta kuului SKP:n vankilaneuvoston korkeimpaan johtoon. ”Huhdan putiikkina” tunnettu johtoryhmä, johon kuuluivat Huhta, Aimo Aaltonen, Ville Pessi ja Kauko Heikkilä, pysyi täysin uskollisena Neuvostoliitolle koko sota-ajan ja otti vapauduttuaan itselleen SKP:n johdon puolueen aloittaessa julkisen toimintansa syksyllä 1944. Huhta oli kuitenkin vuodenvaihteessa 1943–1944 ilmoittanut Valpolle haluavansa olla sen käytettävissä. Häneen ei kuitenkaan luotettu, vaan tuomion kärsittyään hän jäi edelleen turvasäilöön.


title: Matti Huhta (poliitikko)

text: Vapauduttuaan sodan jälkeen Huhta työskenteli aluksi SAK:n valistussihteerinä 1944–1945. Loppuvuodesta 1944 Paasikivi ehdotti Huhtaa ministeriksi SKP:n Yrjö Leinon sijasta, mutta SKP ei hyväksynyt Huhtaa, sillä hänen puolueen vastainen salainen toimintansa oli tiedossa. Leinosta tuli ministeri. Eduskuntavaaleissa 1945 Huhta valittiin kansanedustajaksi.


title: Matti Huhta (poliitikko)

text: Sotien jälkeisinä säännöstelyn vuosina Huhta joutui hintajaoston puheenjohtajana eli "hintadiktaattorina" allekirjoittamaan useimmat kuluttajahintojen korotukset, mikä lisäsi sekä hänen henkilökohtaista että koko SKDL:n epäsuosiota työväestön parissa. Tämä tarjosi propaganda-aseen sosialidemokraateille, joiden kuuluisan Jo riittää! -kampanjan ensimmäinen tunnus "Jo riittää hinnankorotukset" viittasi nimenomaan Huhtaan.


title: Matti Huhta (poliitikko)

text: Helmikuussa 1950 Huhta erotettiin SKP:stä. Hänen rikkeikseen luettiin Etsivän keskuspoliisin (EK) kanssa 1930-luvun lopulla ja Valpon kanssa jatkosodan aikana tehty yhteistyö, lahjusten ottaminen hintajaostossa sekä epäilyttävät liiketoimet. SKP oli tiennyt EK-toiminnasta jo vuodesta 1945, ja tämän vuoksi hänet oli siirretty syrjään puoluetoimikunnasta samana vuonna, mutta rikkeiden ei vielä tuolloin katsottu vaativan erottamista. Puolueen asenne muuttui, kun kansainvälisessä kommunistisessa liikkeessä alettiin suhtautua tiukemmin poikkeamiin Jugoslavian tapahtumien myötä ja metsästää titolaisia pettureita omista riveistä. Erottamisensa jälkeen Huhta sai lähteä muistakin vasemmistojärjestöjen luottamustehtävistä. Vuosina 1947–1949 Huhta oli Konelan toimitusjohtaja, ja 1950–1958 hän työskenteli puualan liikemiehenä Rovaniemellä ja Kuusamossa.


title: Matti Huhta (poliitikko)

text: Huhta oli naimisissa kolmesti. Puolisot olivat Laura Kallio 1926–1945, Tyyne Tuominen 1945–1954 ja Anna Mari Timonen 1958–1967. SKP:n, SKDL:n ja SNDL:n keskeisiin kaadereihin kuulunut Tuominen otti eron Huhdasta puolueensa käskystä miehen jouduttua epäsuosioon. Tuomista painostettiin muun muassa tovereista eristämällä ja vihjailuilla aviomiehen muista naisista. Parilla oli yksi yhteinen lapsi. Aikoinaan kirkosta eronnut Huhta oli myöhemmin liittynyt takaisin, sillä näyttävässä kuolinilmoituksessa oli risti.


title: Unissapuhuminen

text:
Unissapuhuminen on unen aikana tapahtuvaa puhumista. Sitä tapahtuu yleensä NREM-unen aikana. Ihminen ei välttämättä itse ole tietoinen unessa puhumisestaan, mutta vieressä nukkuva voi herätä tähän puhumiseen. Puhuminen voi olla epäselvää mongerrusta tai selkeämpää puhumista. Puheen aihe saattaa liittyä edellisen päivän tapahtumiin.
Joskus unissapuhuja voi avata silmänsäkin ja puhua jollekin huoneessa hereillä olevalle mutta ei itse huomaa sitä.
Puheesta voi erottaa sanoja ja lauseita, joskus jopa pitkiäkin monologeja, vaikka se voi yhtä hyvin olla vain epäselvää mongerrusta ja muminaa. Muminan äärimuoto on unenaikainen korina ja vaikerrus eli katatrenia.


title: Unissapuhuminen

text: Unissa puhuminen ei ole vakavaa, vaikka voikin olla kiusallinen ja härnäävä vaiva puhujan, kuten myös kanssanukkujan, kannalta. Joskus unissapuhuja voi vastata kysymyksiin, mutta nukkujan nähdessä kuitenkin koko ajan unta ovat tarinat useimmiten läpikotaisin puutaheinää, vaikka ne saattavat saada viitteitä päivän tapahtumista.


title: Nick Angell

text: Nicholas "Nick" Angell (s. 31. lokakuuta 1979 Duluth, Minnesota, Yhdysvallat) on yhdysvaltalainen jääkiekkopuolustaja. Hän siirtyi kaudeksi 2011–2012 DEL-liigan Eisbären Berliniin.


title: Nick Angell

text: Angell pelasi kaudet 1998–2002 Yhdysvaltain yliopistosarjaa, NCAA:ta Minnesotan yliopiston joukkueessa. Viimeisellä kaudellaan hän oli mukana voittamassa NCAA:n mestaruutta. Kauden 2002–2003 Angell pelasi Pohjois-Amerikan farmisarjoissa. Hän edusti kahden ottelun ajan AHL:n Milwaukee Admiralsia, mutta pääosa kaudesta meni UHL-liigan Rockford IceHogsissa.


title: Nick Angell

text: Angell siirtyi kaudeksi 2003–2004 Eurooppaan ja Ruotsin toiseksi korkeimmalla sarjatasolla, Allsvenskanissa pelaavaan Arbogaan. Seuraavalla kaudella hän pelasi Norjan pääsarjassa Frisk Tigersissa. Norjassa hän teki 32 pistettä 41 ottelussa ja oli sarjan eniten pisteitä tehnyt puolustaja. Kaudeksi 2005–2006 Angell palasi Allsvenskaniin, kun hän siirtyi Boforsiin, jossa hän teki 42 pistettä 40 ottelussa ja oli eniten pisteitä tehnyt ulkomaalainen.


title: Nick Angell

text: Ruotsalaisvalmentaja Leif Boork halusi Angellin kaudeksi 2006–2007 Elitserienin Brynäsiin. Hän onnistui Ruotsin pääsarjatasolla hyvin ja teki tehot 14+13. Hän oli Janne Niskalan jälkeen Elitserienin toiseksi eniten pisteitä kerännyt puolustaja. Seuraavan kauden Angell aloitti SM-liigassa Tapparassa, kun hän oli tehnyt taiteilijasopimuksen Brynäsin kanssa eikä hän voinut pelata Ruotsissa verotussyiden takia vielä alkukaudesta. Tappara-pestin jälkeen Angell palasi Brynäsiin, ja kaudeksi 2008–2009 hän siirtyi HV71:een. Angellin sopimus HV71:n kanssa oli myös taiteilijasopimus, ja Angell aloitti kautensa tällä kertaa Norjan pääsarjassa Stavanger Oilersissa. HV71:ssä Angell pääsi pelaamaan jääkiekon Mestarien liigaa kolmen ottelun verran. Ruotsissa HV71 sijoittui kauden päätteeksi toiseksi.


title: Nick Angell

text: Saksan DEL-liigassa pelaava Frankfurt Lions hankki Angellin joukkueeseen kaudeksi 2009–2010. DEL-liigassa Angell teki 27 pistettä 56 ottelussa. Hän ei pelannut Frankfurtissa kuin yhden kauden. Kaudeksi 2010–2011 hän siirtyi KHL-liigassa pelaavaan Metallurg Novokuznetskiin, josta hän siirtyi tammikuussa 2011 saman liigan Avangard Omskiin. Kaudeksi 2011–2012 hän siirtyi DEL-liigassa pelaavaan Eisbären Berliniin.


title: Santech Micro Group Finland

text: Santech Micro Group Finland Oy (lyhyesti SMG Finland) oli osa pohjoismaiden suurinta tietotekniikan tukkuria. Yrityksen juuret olivat vuonna 1976 perustetussa Amertronics Oy:ssä. Yrityksen toiminta ajettiin alas tanskalaispohjaisen konsernin tultua sulautetuksi tamperelaiseen GNT:hen vuoden 2006 keväällä. SMG Finland oli viimeinen laajan tuotevalikoiman omaava tietotekniikan tukkuri, jolla oli varasto pääkaupunkiseudulla.


title: Santech Micro Group Finland

text: Santech Micro Group Finland Oy perustettiin yhdysvaltalaisen Arrow:n myytyä pohjoismaiset liiketoimintonsa Santech Micro Groupille kesällä 2003 ja Amertronicsin fuusioiduttua yritykseen lokakuussa 2003. Yritys oli Suomessa merkittävä tukkuri erityisesti pc-komponenteissa, tärkeimpinä päämiehinä AMD, Apacer, Asus, Canon, Intel, LG, Logitech, Transcend ja Zalman.


title: Santech Micro Group Finland

text: Santech Micro Group työllisti Suomessa vuonna 2005 23 henkilöä ja yrityksen liikevaihto oli hieman yli 33 miljoonaa euroa.


title: Melodija

text: Melodija (, ) on venäläinen, alkujaan neuvostoliittolainen levy-yhtiö. Se oli Neuvostoliiton valtion omistama ja kulttuuriministeriön alaisuudessa toimiva yritys, jonka tarkoitus oli tuottaa ja jakaa äänilevymusiikkia kaikkialla Neuvostoliitossa, viedä neuvostoliittolaista musiikkia ulkomaille sekä julkaista ulkomaista musiikkia Neuvostoliitossa. Nykyään yritys toimii puhtaasti kaupallisin periaattein.


title: Melodija

text: Melodija perustettiin vuonna 1964 virallisesti nimellä ”Yleisliittolainen Neuvostoliiton kulttuuriministeriön äänilevy-yhtiö Melodija”. Sitä ennen äänilevyjä oli jo tuotettu kulttuuriministeriön nimissä Malenkovin käynnistettyä kulutustavaratuotannon osana varovaista talousuudistusohjelmaansa. Sen haltuun annettiin kaikki musiikkiteollisuuden vaatimat tuotantovälineet, eli levytysstudiot, levykaupat sekä tiedotus- ja jakeluorganisaatio. Vuoteen 1973 mennessä yritys oli tuottanut jo yli 1 200 eri levyjulkaisua, joita myytiin 190–200 miljoonaa kappaletta vuodessa, pääasiassa 33 1/3 tai 45 -kierroksen vinyylilevyinä. C-kasetteja myytiin vain noin miljoona vuodessa. Myös avokelanauhoja oli saatavana. Melodija myi tuotteitaan noin 70 maahan. Suomessa niitä sai tavallisten levykauppojen lisäksi muun muassa Kansankulttuuri-kustantamolta, joka oli erikoistunut neuvostoliittolaisten kulttuurituotteiden maahantuontiin ja myyntiin. Nykyään on laskettu Melodijan julkaisseen yli 60 000 nimikettä. Ensimmäiset CD-levyt yhtiö julkaisi 1980-luvun lopussa, ja nykyisin julkaistaan ainoastaan niitä.


title: Melodija

text: Pääpaino yhtiön julkaisuissa oli klassisella musiikilla, erityisesti neuvostoliittolaisten säveltämässä ja esittämässä. Myös kansanmusiikkia ja kirjallisia äänilevyjä tuotettiin, muun muassa satukuunnelmia lapsille. Niin ikään länsimaista pop- ja jazz-musiikkia, jopa rockia, julkaistiin. Tosin populaarikulttuuriin kuuluvien levyjen painosmäärät olivat pienet eivätkä pystyneet tyydyttämään kuin murto-osan kysynnästä. Vieraskielisen musiikin kohdalla oli tapana kirjoittaa esittäjien nimet kyrillisin kirjaimin ääntämistä mukaillen ja kappaleiden nimet kokonaan venäjäksi käännettyinä. Levyn kansi ei ollut alkuperäinen, vaan yksinkertainen Melodijan tekemä, jossa ei ollut välttämättä kuvaa esiintyjästä, vaan joko ei kuvaa lainkaan tai sitten kuvia esimerkiksi paikallisista turistinähtävyyksistä, kuten Leningradin tehtaalla valmistetuissa oli kaupunkinäkymä sekä panssarikansiristeilijä "Aurora". Leningradin lisäksi yhtiöllä oli tehtaat Aprelevkassa, Riiassa, Taškentissa ja Tbilisissä.


title: Melodija

text: Suosittuja Melodijan julkaisemia länsimaisia pop-artisteja olivat 1970-luvulla muun muassa Beatles (Битлз), Rolling Stones (Роллинг стоунс), Uriah Heep (Урия Хип) ja Boney M (Бони М). Suomalaisista rock-yhtyeistä Tommi Läntisen luotsaama Boycott sai ensialbuminsa Melodijan julkaisulistalle vuonna 1987. Se ilmestyi seuraavana vuonna nimellä Группа Boycott tuotenumerolla C60-28515-005.


title: Melodija

text: Toimiminen ainoana virallisena levy-yhtiönä ja osana valtiokoneistoa merkitsi myös sitä, että periaatteessa mitään musiikkia ei voinut julkaista ilman yhtiön hyväksyntää ja viranomaisten lupaa. Kuitenkin kotiäänitysten teon mahdollistavat avokela- ja C-kasettinauhurit synnyttivät epävirallisen, maanalaisen tuotannon, jota kutsuttiin kirjallisuuden mallin mukaisesti nimellä magnitizdat. Muiden muassa Vladimir Vysotski ja hänen yhteiskuntakriittiset ja epäsovinnaiset laulunsa 1960- ja 70-luvulla tulivat tunnetuksi nimenomaan epävirallisten kanavien kautta. Melodija julkaisi häneltä hänen eläessään vain muutaman äänitteen, jotka oli tuotettu hyvin pehmeiksi ja siloitellusti. Perestroikan ja glasnostin politiikan alettua näkyä käytännössä vuodesta 1987 alkaen, Melodijan monopoli murtui, ja erityisesti rock-musiikki (punk siinä mukana) alkoi elää kukoistuskauttaan.


title: Melodija

text: Ulkomailla Melodijan tuotteita julkaistiin myös muilla nimillä kuten MK, lyhenne sanoista "Meždunarodnaja Kniga" (”Kansainvälinen kirja”), Yhdysvalloissa myös Monitor Records tai Angel records tai Melodiya/HMV EMI-yhtiön kanssa tehdyn jakelusopimuksen mukaisesti. Erityisesti vuoden 1989 jälkeen julkaisuyhtiöitä oli useita, kunnes Melodija vuonna 1994 teki keskitetyn sopimuksen BMG:n kanssa. Kun tuo sopimus 2003 oli päättynyt, uusi yritys organisaationsa ja alkoi jälleen julkaista musiikkia omissa nimissään ja tuottaa uusintapainoksia vanhoista neuvostoaikaisista menestyslevyistä.


title: Melodija

text: Koska Melodija oli virallinen monopoliyhtiö, se kehitti ja ylläpiti neuvostoliittolaisen musiikin luettelointijärjestelmää. Levyihin painettujen yksilöllisten ja aikajärjestyksessä juoksevien numerointien perusteella pystyään ajoittamaan musiikin julkaisuajankohta


title: Juho Erkki Antila

text: Juho Erkki (J. E.) Antila (1. tammikuuta 1856 Kurikka – 10. maaliskuuta 1920 Helsinki) oli suomalaisen puolueen sekä kokoomuksen kansanedustajana toiminut maanviljelijä, kunnallisneuvos ja osuustoimintamies.


title: Juho Erkki Antila

text: Antilan vanhemmat olivat talollinen Jaakko Ala-Antila ja Maria Laulaja. Hän toimi Ilmajoen Yläpäässä (nyk. Koskenkorva) sijainneen Havuselan sotilasvirkatalon vuokraajana 1883–1920 ja oli myös osuuskassan hoitaja. Virkatalon vuokraoikeiden hän osti kirjailija Gustaf von Numersilta. Antila sai kunnallisneuvoksen arvon 1919.


title: Juho Erkki Antila

text: Antila oli mukana säätyvaltiopäivillä 1905–1906 talonpoikaissäädyn edustajana. Hän oli myöhemmin kansanedustajana 1907–1910 ja 1917–1919 edustaen Vaasan läänin eteläistä vaalipiiriä. Antila edusti kansanedustajana suomalaista puoluetta ja sen jälkeen kokoomusta sen perustamisesta alkaen. Eduskunnassa 9. lokakuuta 1918 järjestetyssä Suomen kuninkaanvaalissa Antila sai kyseenalaisen kunnian esittää Hessenin prinssi Friedrich Karlia Suomen kuninkaaksi, sillä symbolisista syistä esityksen haluttiin tulevan talonpoikaiston edustajalta.


title: Juho Erkki Antila

text: Antila toimi Ilmajoen kuntakokouksen ja kunnallislautakunnan puheenjohtajana ja hän oli myös kunnanvaltuuston jäsenenä. Antila oli Valion hallintoneuvoston puheenjohtaja, Etelä-Pohjanmaan maanviljelysseuran varapuheenjohtaja sekä Pellervo-seuran johtokunnan, Osuuskassojen keskuslainarahaston hallintoneuvoston ja Hankkijan hallintoneuvoston jäsen.


title: Juho Erkki Antila

text: Antila oli naimisissa vuodesta 1879 Maria Margaretha Vuorenmaan kanssa. Myös heidän poikansa, Yrjö Antila, oli kokoomuslainen kansanedustaja.


title: Mikkelin Yhteiskoulun lukio

text: Mikkelin Yhteiskoulun lukio oli Mikkelissä sijaitseva, vuonna 1905 perustettu toisen asteen oppilaitos. Ennen lopettamista lukiossa oli noin 530 opiskelijaa ja se oli Etelä-Savon suurin lukio. Nykyisin Mikkelissä on vain yksi lukio, Mikkelin lukio, ja Yhteiskoulun tiloissa on uuden lukion liikuntasali sekä Mikkelin Kansalaisopisto.


title: Mikkelin Yhteiskoulun lukio

text: Mikkelin yhteiskoulun perustamiselle antoi alkusysäyksen Mikkelin VPK:n talolla 6. helmikuuta 1904 pidetty kokous. Seuraavana vuonna 22. maaliskuuta senaatti myönsi luvan koulun perustamiseen ja koulutoiminta alkoi syksyllä 1905 väliaikaisissa koulutiloissa 75 oppilaan voimin. Oma koulurakennus, Wivi Lönnin suunnittelema kolmikerroksinen kivitalo valmistui syksyllä 1909.


title: Mikkelin Yhteiskoulun lukio

text: Vuoden 1918 aikana koulunkäynti keskeytyi sotatilan vuoksi rakennuksen jouduttua sotilaskäyttöön. Kaikkiaan kahdeksan koulun opiskelijaa kaatui sotatoimissa. Suomen itsenäistyttyä koulutyö käynnistyi uudelleen uusien opetussuunnitelmien mukaisesti; pakkovenäjästä päästiin eroon.


title: Mikkelin Yhteiskoulun lukio

text: Lukuvuosi 1939 – 1940 alkoi normaalisti samana aamuna alkaneesta toisesta maailmansodasta huolimatta. Talvisodan alettua syyslukukausi päättyi 1. joulukuuta. Mikkelin ilmapommituksessa 5. tammikuuta 1940 koulurakennus sai pahoja vaurioita. Käytännössä vain ulkoseinät jäivät pystyyn. Tukevan rungon ympärille rakennettiin pian uusi koulu, joka oli osittain käyttökunnossa jo lokakuussa valmistuen lopullisesti 28. maaliskuuta 1941. Valitettavasti kiireestä ja pula-ajasta johtuen monista alkuperäisen koulun hienouksista jouduttiin tinkimään. Rakennustyön valmistumista odotellessa koulua oli käyty Suomen Nuoriso-opistolla. Jatkosodan aikana koulurakennus oli osittain päämajan käytössä. Koulua jouduttiin käymään tilapäisissä tiloissa ja vuorolukuna. Talvisodassa kaatui 22 ja jatkosodassa 26 Mikkelin yhteiskoulun entistä tai silloista oppilasta.


title: Mikkelin Yhteiskoulun lukio

text: Sotavuosien jälkeen koulu kävi ahtaaksi ja lisätiloja jouduttiin vuokraamaan koulun ulkopuolelta. Vuonna 1965 valmistui lisärakennus ja samalla myös vanhan osan peruskorjaus, jolloin tilaongelma ratkesi. Peruskoulujärjestelmään siirryttiin Mikkelissä 1974, jolloin yhteiskoulu joutui luopumaan vanhasta nimestään. Tilalle tulivat Ristimäen yläaste ja Ristimäen lukio. Nimeen oltiin tyytymättömiä ja sinnikkään taistelun jälkeen vuonna 1979 koulut nimettiin uudelleen Mikkelin Yhteiskoulun yläasteeksi ja Mikkelin Yhteiskoulun lukioksi. Yläasteen osalta nimenmuutos takaisin yhteiskouluksi oli ensimmäinen koko Suomessa. Lukio olisi saanut vanhan nimensä jo aiemmin, mutta kieltäytyi solidaarisuussyistä. Tässä yhteydessä Yhteiskoulu alettiin kirjoittaa isolla alkukirjaimella, koska se viittasi nyt rakennukseen, ei koulumuotoon.


title: Mikkelin Yhteiskoulun lukio

text: 1990-luvulla luokattoman lukion tulon yhteydessä Mikkelin kouluverkko uudistui ja kaupungin neljästä lukiosta lakkautettiin kaksi, neljästä yläasteesta yksi. Lakkautettu yläaste oli Yhteiskoulu, jolloin Yhteiskoulusta tuli samalla kaupungin suurin lukio vuodesta 1995 alkaen.


title: Mikkelin Yhteiskoulun lukio

text: Mikkelin Yhteiskoulun lukio oli profiloitunut erityisesti musiikin alalla. Koulun kuoro teki useita matkoja ulkomaille, mm. Unkariin, Saksaan ja Kanadaan. Muita painotusaloja lukiolla olivat luonnontieteet ja mediakasvatus. Koulun opiskelijat ovat vuosittain menestyneet hyvin matematiikan, fysiikan ja kemian kilpailuissa ja useita lukion opiskelijoita on osallistunut kansainvälisiin tiedeolympialaisiin.


title: Mikkelin Yhteiskoulun lukio

text: 3. Marraskuuta 2008 lukioiden opiskelijat ja sen tulevat opiskelijat järjestivät Mikkelin torilla mielenosoituksen, jossa he vastustivat lukioiden yhdistämishanketta ja sitä, ettei nuoria ole kuultu heitä koskevassa asiassa. Mielenosoituksen aikaan epäiltiin etteivät tulevan lukion opiskelijat mahtuisi millään samaan rakennukseen mutta nykyisin koko Mikkelin Lukio toimii entisen Kansalaisopiston tiloissa lukuun ottamatta liikuntasalia.


title: Mikkelin Yhteiskoulun lukio

text: Mikkelin kaupunginhallitus ja kaupunginvaltuusto hyväksyivät sittemmin kaupungin talousarvion, mikä tarkoitti Yhteiskoulun ja Lyseon lukioiden yhdistämistä lukuvuodesta 2010 - 2011 alkaen. Mikkelin lukio toimii nykyään entisissä kansalaisopiston tiloissa ja Yhteiskoulun entiset opiskelijat siirtyivät sinne.


title: Fredrik Stenström

text: Fredrik Stenström (23. maaliskuuta 1857 Lohja – 18. tammikuuta 1920 Turku) oli suomalainen RKP:n kansanedustajana toiminut pormestari ja hovioikeudenneuvos.


title: Fredrik Stenström

text: Stenströmin vanhemmat olivat kruununnimismies Evert Viktor Stenström ja Maria Sofia Holm. Hän pääsi ylioppilaaksi 1876, suoritti yleisen oikeustutkinnon 1886 ja sai varatuomarin arvon 1889.


title: Fredrik Stenström

text: Stenström oli Nummen ja Pusulan piirin kruununnimismiehenä 1886, Uudenmaan läänin toisena varalääninsihteerinä 1887–1888, Lohjan ja Piikkiön tuomiokuntien vt. tuomarina 1888–1891 sekä Helsingin vt. siviilipoliisimestarina 1891. Hän oli sitten Hangon pormestarina 1891–1903 ja uudelleen 1906–1907. Stenström erotettiin pormestarin virastaan hallinnollista tietä 1903 ja hän oli välillä vuosina 1903–1906 asianajajana Helsingissä sekä vt. kunnallisraatimiehenä ja maistraatin notaarina. Stenström oli pormestarin toimen ohella myös Nummen pitäjän maanjako-oikeuden puheenjohtajana 1893–1907.


title: Fredrik Stenström

text: Stenström toimi vuonna 1907 Helsingin poliisimestarin apulaisena ja Turun hovioikeuden apujäsenenä. Viimeksi hän oli Turun hovioikeudessa asessorina 1907–1917 ja hovioikeudenneuvoksena 1917–1920.


title: Fredrik Stenström

text: Stenström oli mukana säätyvaltiopäivillä porvarissäädyn jäsenenä 1894–1900 ja 1904–1905 sekä RKP:n kansanedustajana 1909–1910 edustaen Turun läänin eteläistä vaalipiiriä. Stenström oli myös kirkolliskokouksen jäsen ja lisäksi hän oli Turun kaupunginvaltuuston jäsen ja Turun rahatoimikamarin puheenjohtaja.


title: Fredrik Stenström

text: Fredrik Stenström oli naimisissa vuodesta 1887 Anna Vilhelmina Bergholmin kanssa.


title: Walter Heimbürger

text: Walter Fredrik Heimbürger (30. marraskuuta 1856 Helsinki – 3. helmikuuta 1920 Helsinki) oli suomalainen RKP:n kansanedustajana toiminut oikeusneuvosmies.


title: Walter Heimbürger

text: Heimbürgerin vanhemmat olivat valtioneuvos Ludvig Fredrik Heimbürger ja Rosalie Fredrika Margareta Wilhelmina Geitell. Hän pääsi ylioppilaaksi 1874, suoritti yleisen oikeustutkinnon 1880 ja sai varatuomarin arvon 1882.


title: Walter Heimbürger

text: Heimbürger toimi Suomen senaatissa talousosaston ylimääräisenä kopistina 1880–1886 ja oikeusosaston ylimääräinen kopistina 1886. Hän oli Suomen Pankin setelipainon valvojana Kööpenhaminassa 1885–1886, rautatiehallituksen toimisto-osaston notaarina 1886–1888, säätyvaltiopäivien lakivaliokunnan sihteerinä 1888 ja Helsingin raastuvanoikeudessa oikeusneuvosmiehenä 1888–1897 sekä vanhempana oikeusneuvosmiehenä 1897–1920.


title: Walter Heimbürger

text: Heimbürger oli myös Suomen Pankin vt. johtajana 1894, Granit Oy:n johtokunnan puheenjohtajana, Suomen merivakuutus Oy:n ja Suomen jälleenvakuutus Oy:n johtajana sekä Helsingin kaupunginvaltuuston notaarina.


title: Walter Heimbürger

text: Heimbürger oli mukana säätyvaltiopäivillä porvarissäädyn jäsenenä 1904–1906 ja hän oli RKP:n kansanedustajana 1908–1909 edustaen Uudenmaan läänin vaalipiiriä. Hän oli myös Helsingin kaupunginvaltuuston jäsen ja Helsingin rahatoimikamarin varapuheenjohtaja.


title: Walter Heimbürger

text: Walter Heimbürger oli naimisissa vuodesta 1890 Emilia Matilda Norrménin kanssa.


title: Jab

text: Jab on yhden nyrkkeilyssä käytetyn lyönnin nimi ja sillä tarkoitetaan vastustajaa lähempänä olevalla kädellä lyötyä iskua. Sitä pidetään tärkeimpänä iskuna nyrkkeilyssä.


title: Jab

text: Jab on yksi parhaista lyöntipuolustustavoista nyrkkeilyssä. Jabilla voidaan pitää helpohkosti vastustaja sopivan etäisyyden päässä itsestään estäen näin tätä lyömästä. Puolustaessa jabia voidaan lyödä myös perääntyessä.


title: Jab

text: Jabia ei yleensä hyödynnetä nyrkkeilyssä vartalolyönneissä. Syynä on se että vastustaja pääsee lyömään helposti vastaiskun avoimena olevaan päähän.


title: Reinin liitto

text: Reinin liitto (, ) oli 1806–1813 voimassa ollut yhteistoimintasopimus, johon vähitellen yhtyivät lähes kaikki Saksan valtiot. Liiton perusti 16 etelä- ja länsisaksalaista ruhtinasta 12. heinäkuuta 1806 Pariisissa. Liiton suojelijana toimi Napoleon I. Tärkeimmät liittoon kuuluneet valtiot olivat Baden, Baijeri, Hessen-Darmstadt, Nassau ja Württemberg.


title: Reinin liitto

text: Liitto julisti eroavansa Pyhästä saksalais-roomalaisesta keisarikunnasta ja aikovansa hoitaa asiansa itsenäisesti. Periaatteessa liitto oli täysivaltaisten valtioiden liitto, jota johti ruhtinaspriimas Karl von Dalberg (1744–1817), ja jonka asioista sovittiin Frankfurt am Mainissa toimineilla liittopäivillä. Tosiasiassa liiton asioista määräsi Napoleon ja liitto hajosikin hänen kärsiessään ratkaisevan tappion 1813.


title: Venäläinen huumori

text: Venäläinen huumori rakentuu kielellistä leikittelyä ja moniäänisyyttä kunnioittavalle nokkeluudelle. Se korostaa yllättäviä assosiaatioita, sanaleikkejä ja kaskunomaista jutunkerrontaa. Poliittinen satiiri on venäläisen huumorin merkittäviä alalajeja.


title: Venäläinen huumori

text: Tsaarin ajoista saakka venäläisen vitsiperinteen ytimessä on ollut valtaapitävien arvostelu. Neuvostoaikana, erityisesti Breznevin kaudella, poliittiset kaskut nousivat suureen suosioon. Viime vuosina pääministeri Vladimir Putinista ja presidentti Dmitri Medvedevistä on julkaistu maailmanlaajuisesti useita vitsikirjoja, myös Suomessa.


title: Venäläinen huumori

text: Venäläistä vitsiperinnettä taltioivat ainakin seuraavat teokset:


title: Vlkolínec

text: Vlkolínec on kylä Ružomberokin kaupungissa Slovakiassa. Kylä on perustettu 1300-luvulla ja se liitettiin Ružomberokiin vuonna 1882 tämän kasvaessa. Nykyisin kylässä asuu 35 asukasta (2005).


title: Vlkolínec

text: Kylä liitettiin UNESCOn maailmanperintöluetteloon vuonna 1993, sillä se edustaa hyvin säilyneenä vanhaa Pohjois-Karpaattien alueen arkkitehtuuria. Kylässä on jäljellä mm. vanha 1700-luvun puinen kellotapuli.


title: Roermondin paperitehdas

text: Roermondin paperitehdas (Smurfit Kappa Roermond Papier BV) on Roermondissa Etelä-Hollannissa sijaitseva paperitehdas, joka kuuluu Smurfit Kappa-konserniin. Tehdas kuului Enso-Gutzeit-konserniin vuosina 1963-1971. Sittemmin tehdas vaihtoi omistajaa useaan kertaan. Nykyisellä nimellä tehdas on toiminut vuodesta 2005 alkaen.


title: Roermondin paperitehdas

text: Tehtaassa on kolme paperikonetta. Paperikoneessa PM2 on käytetty Tornatorin Tainionkosken vanhan tehtaan paperikoneiden PK II ja PK III osia. Enso-Gutzeit purki myynnin yhteydessä vuonna 1972 tehtaan uusimman ja tehokkaimman paperikoneen, jonka tilalle rakennettiin nykyinen paperikone PM1 vuonna 1973. Tehtaan uusin paperikone PM3 (Valmet) on käynnistynyt vuonna 1986.


title: Niko Hovinen

text: Niko Hovinen (s. 16. maaliskuuta 1988 Helsinki) on suomalainen jääkiekkomaalivahti, joka on edustanut SM-liiga joukkue Kalevan Palloa. Hovinen siirtyi sittemmin kesken kauden saksalaisen DEL-liigan Iserlohn Roostersiin.


title: Niko Hovinen

text: Hovinen nimettiin kaudella 2005–2006 ensimmäisen kerran Jokereiden SM-liigajoukkueen varamaalivahdiksi, mutta pelaamaan hän pääsi vasta seuraavalla kaudella yhden ottelun verran. Minnesota Wild varasi Hovisen NHL:ään viidennellä kierroksella varausnumerolla 132. Hovinen jäi kuitenkin Jokereihin ja kaudella 2007–2008 hän torjui neljässä ottelussa. Muun ajan hän torjui Jokereiden A-junioreissa.


title: Niko Hovinen

text: Kaudeksi 2008–2009 Hovinen siirtyi Pelicansiin, jossa hän pelasi kakkosmaalivahtina Tommi Nikkilän kantaessa päävastuun torjuntatöistä. Kuitenkin kauden alussa hän pääsi pelaamaan ykkösmaalivahtina, koska Nikkilä loukkasi itsensä. Kaudella 2009–2010 Hovinen tavoitteli jälleen ykkösmaalivahdin paikkaa Marc Lamothen kanssa Nikkilän loukkaannuttua uudelleen.


title: Niko Hovinen

text: Kaudella 2010–2011 Hovinen aloitti Pelicansin ykkösmaalivahtina, kun Nikkilä siirtyi Seria A:ssa pelanneeseen HC Pustertal-Val Pusteriaan ja Lamothe DEL:ssa pelanneeseen Hamburg Freezersiin. Hovisen kakkosmaalivahtina pelasi Joonas Kuusela. Kausi oli Hovisen uran siihen mennessä paras; hän pelasi 49 ottelua torjuntaprosentilla 92,14 ollen liigan yhdeksäs. Runkosarjan lopussa "Ilta-Sanomat" valitsi hänet kauden tähtipelaajaksi. Ilta-Sanomien urheilutoimittaja Petteri Linnavalli arvioi Hovisen SM-liigan runkosarjan kolmanneksi parhaaksi maalivahdiksi Eero Kilpeläisen ja Teemu Lassilan jälkeen. Pelicans ei kuitenkaan selviytynyt play-offseihin, vaan seura sijoittui runkosarjan viimeiseksi ja joutui liigakarsintaan.


title: Niko Hovinen

text: Kesällä 2011 Hovinen teki NHL-sopimuksen Philadelphia Flyersin kanssa, mutta pelasi vielä kauden 2011–2012 Pelicansissa, joka päättyi SM-Liigan finaaleissa hopeasijalle. Hovinen kärsi keväällä lonkkamurtumasta, minkä johdosta hän pelasi Pelicansin 17 pudotuspeliottelusta vain kahdeksassa.


title: Niko Hovinen

text: Kaudeksi 2012–2013 Hovinen siirtyi Pohjois-Amerikkaan Philadelphia Flyersin organisaatioon. NHL:n ja AHL:n sijasta Hovinen passitettiin ECHL-liigaan, jossa hän pelasi 16 ottelua Trenton Titansissa. Tammikuussa 2013 Philadelphia kauppasi Hovisen Edmonton Oilersin organisaatioon, jossa hän pääsi pelaamaan yhdeksän AHL-ottelua Oklahoma City Baronsissa.


title: Niko Hovinen

text: Marraskuussa 2014 Hovinen teki kuukauden mittaisen sopimuksen Österreichische Eishockey-Ligassa pelaavan EC Red Bull Salzburgin kanssa. Joulukuussa Hovinen taki loppukauden kattaneen sopimuksen SHL:ssa pelaavan Luleå HF:n kanssa, mutta siirtyi jo tammikuussa vain yhden pelaamansa ottelun jälkeen sarjaporrasta alemmaksi HockeyAllsvenskanissa pelanneeseen Malmö Redhawksiin. Hovinen oli tärkeässä roolissa Redhawksin noustessa karsinnoista Ruotsin korkeimmalle liigatasolle SHL:ään. Kalevan Pallon kanssa tehty pelaajasopimus purettiin lähinnä Hovisen omasta aloitteesta. Hän koki ettei päässyt tarpeeksi vahvaan rooliin joukkueessaan. Vapaan agentin aikaa ei kestänyt kovin pitkään, sillä hyvin pian ilmoitettiin Hovisen paluusta Keski-Euroopan kiekkokentille: tällä kertaa DEL-sarjan Iserlohn Roostersiin.


title: Niko Hovinen

text: Elokuussa 2015 Hovinen pestattiin kuukauden mittaisella sopimuksella SM-liigassa pelaavaan Oulun Kärppiin sijaistamaan loukkaantunutta Iiro Tarkkia. Alkuperäissopimuksen umpeuduttua 5. syyskuuta Kärpät tiedotti pelaajasopimuksen pidentämisestä Hovisen kanssa. Hovisen ensiesiintyminen Kärpissä tapahtui Lahden Pelicansia vastaan. Ottelu ei sujunut Hovisen osalta hyvin, sillä 16 pelaamansa minuutin aikana häntä kohti laukaistiin kuudesti, joista kolme kertaa kiekko meni maaliin. Ottelu jäikin Hovisen ainoaksi Kärppien paidassa pelaamaksi. 25. syyskuuta ilmoitettiin Hovisen siirtyneen loppukaudeksi Pelicansiin. Hän teki marraskuussa 2016 joulukuuhun 2016 kestävän sopimuksen SM-liiga joukkue KalPan kanssa. Hovisen sopimuksen loputtua KalPan kanssa hän teki Kouvolan KooKoon kanssa ottelukohtaisen sopimuksen tammikuussa 2017 KooKoon maalivahdin Leland Irvingin loukkaannuttua. Hovinen palasi kaudeksi 2017-2018 takaisin Kalevan Palloon. Hän on onnistunut torjumaan 5 kertaa nollapelin. Hovinen oli osan alkukautta sivussa loukkaantumisensa johdosta. Alkukaudella 2018-2019 KalPa ilmoitti purkaneensa pelaajasopimuksen Hovisen kanssa. Hänen tilalleen tulee Jonathan Iilahti.


title: Niko Hovinen

text: Kaudeksi 2013–2014 Hovinen siirtyi Venäjälle KHL:ssä pelaavaan Metallurg Novokuznetskiin. Marraskuussa 2013 Metallurg kauppasi Hovisen 18 pelatun ottelun jälkeen samassa liigassa pelaavaan Admiral Vladivostokiin, jossa hän pelasi vain seitsemän ottelua.


title: Niko Hovinen

text: Hovinen siirtyi kesäkuussa 2016 KHL-joukkue Medveščak Zagrebin vahvuuteen.


title: Niko Hovinen

text: Hovinen pelasi ensimmäisen ottelunsa A-maajoukkueessa huhtikuussa 2011 Euro Hockey Challenge -harjoituspelissä Slovakiaa vastaan. Hän oli vuoden 2011 MM-kisoissa Suomen kolmosmaalivahti eikä pelannut yhtään ottelua.


title: Niko Hovinen

text: Kaudella 2011–2012 Hovinen osallistui Euro Hockey Tourille ja pelasi kaksi kertaa nollapelin Tšekkiä vastaan. Syksyllä 2013 Hovinen valittiin jälleen Karjala-turnauksen kokoonpanoon. Hovinen oli A-maajoukkueen mukana Sotchin Olympialaisissa tuuraavana maalivahtina NHL-vahtien saapumiseen saakka. Hovinen oli mukana myös kevään 2015 A-maajoukkueessa viimeiselle harjoitusleirille saakka.


title: Niko Hovinen

text: Niko Hovisen isoveli Rami Hovinen on entinen jääkiekkopuolustaja, joka pelasi HIFK:ssa kaudella 2005–2006. Pikkuveli Miro Hovinen (s. 1992) pelaa myös jääkiekkoa. Veljesten isä on keihäänheiton kaksinkertainen Suomen-mestari Seppo Hovinen ja äiti Ulla Hovinen (o.s. Lundholm) on kiekonheiton nelinkertainen Suomen-mestari. Hovinen on naimisissa ja hänellä on yksi vuonna 2012 syntynyt lapsi.


title: Kljazma

text: Kljazma () on Okaan laskeva joki Moskovan ja Vladimirin alueilla sekä osittain Ivanovon ja Nižni Novgorodin alueiden rajalla Venäjällä. Sen pituus on 686 kilometriä ja sadealue 42 500 neliökilometriä.


title: Kljazma

text: Kljazma saa alkunsa Moskovan ylängöltä ja virtaa Meštšoran alangon läpi. Tärkeimmät sivujoet ovat Utša, Vorja, Kiržatš, Pekša, Nerl, Uvod, Teza, Luh, Sudoga ja Suvoroštš. Yläjuoksulla virtausta säädellään Kljzman, Akulovon ja Pestovon tekoaltailla. Yläjuoksun vedestä suurin osa käytetään Moskovan kanavan ylläpitoon. Joen varrella sijaitsevat Štšolkovon, Losino-Petrovskin, Noginskin, Pavlovski Posadin, Orehovo-Zujevon, Sobinkan, Vladimirin, Kovrovin, Vjaznikin ja Gorohovetsin kaupungit.


title: Kljazma

text: Eräiden nimistöntutkijoiden mukaan nimi Kljazma on yhdistettävissä Pohjois-Venäjän joennimiin Nerezma, Kolozma, Koležma jne, joihin sisältyisi jonkin kuolleen suomalais-ugrilaisen kielen sana ’joki’. Alkuosaksi on rekonstruoitu hypoteettinen "kol"-aines, joka esiintyy yleisesti Pohjois-Venäjän jokien nimissä.


title: Nettia

text: Nettia Oy (ent. Scandicom Oy) on suomalainen televiestinnän palveluyritys ja ulkomaanpuheluoperaattori.


title: Nettia

text: Nettia Oy tarjoaa ulkomaanpuheluita. Yhtiön operaattoritunnukset ovat 99511 ja 99599. Nettia tarjoaa puheluita myös IPhone/Android-laitteista sekä Nettian sivuilta. Lisäksi Nettia jälleenmyy puheluliikennettä eri operaattoreille.


title: Nettia

text: Yhtiö edeltäjineen on historiansa aikana tunnettu lukuisilla nimillä. Nettian edeltäjä "X-Phone-Com Oy" perustettiin 1995. Päätoiminimenä oli vuoteen 2007 asti "X-Phone-Com Oy" ja sittemmin "RE-Phone-Com Oy". Viime mainittu yhtiö jakautui vuoden 2009 alussa. Tuolloin syntyi "Scandicom Oy", joka 2013 sai nimekseen "Nettia Oy". Jakautuneet yhtiöt Nettia ja RE-Phone-Com toimivat 2014 samassa osoitteessa.


title: Nettia

text: 99599-ulkomaanpuheluiden tarjoaminen alkoi 2002. Toimintaa hoidettiin aluksi nimellä "Telerus".


title: Nettia

text: Yhtiön liikevaihto vuonna 2012 oli 4,2 miljoonaa euroa. Se työllisti tuolloin kahdeksan henkeä.


title: Nettia

text: Yhtiö on aiemmin toiminut myös kotimaan kaukopuhelinoperaattorina vuoteen 2011 asti. Sen operaattoritunnus oli 10505.


title: Toppjoki

text: Toppjoki on manner-Halikon lounaisin kylä. Se sijaitsee aivan Sauvon rajan tuntumassa Halikonlahden rannalla ja sen naapurikyliä ovat Kanamäki, Tammenpää ja Kokkila. Suuresta alueestaan huolimatta Toppjoki on asukasluvultaan varsin pieni kylä, jossa on paljon kesämökkejä. Kylän keskuksena toimii Toppjoen varrella oleva Toppjoen suurtila. Ennen kuntaliitosta 1967 Toppjoki kuului Angelniemen kuntaan.


title: Toppjoki

text: Toppjoki kuului ruotsalaisen vero-oikeuden piiriin, mikä tarkoittaa että kylä on perustettu vasta myöhäiskeskiajalla. Varhaisin maininta Toppjoesta on vuodelta 1405, jolloin se oli osa Sauvoa. Kylän tilaluku oli 1560-luvulla yhdeksän, mutta vuonna 1791 toteutetussa isojaossa kylässä oli enää neljä tilaa jäljellä. Kaikki kylän tilat yhdistettiin 1810-luvulla yhdeksi suureksi Toppjoen rälssitilaksi.


title: Toppjoki

text: Osa torpista itsenäistyi 1900-luvun alussa. Poikkeuksellisesti niistä lohkottiin kylään uusia kantatiloja Toppjoen tilan lisäksi. Loput torpat itsenäistyivät toisen maailmansodan jälkeen samalla kun kylästä lohkottiin tiloja siirtoväelle. 1950- ja 1960-luvuilta lähtien kylään on rakennettu loma-asuntoja.


title: Toppjoki

text: Toppjoen pohjoisosa on mäkistä metsämaata, jonka laaksot ovat peltoa tai suuria suoalueita. Etelämmäs tultaessa maastotasoittuu tasaiseksi pelloksi, joka laskeutuu vesijättömaana mereen. Rannalla on kolme asuttua niemeä, Koivuniemi, Mäntyluoto ja Vähäluoto. Kahden viimeisen välissä on Kanakopinlahti, johon Toppjoki laskee. Itse Toppjoki saa alkunsa Ruskiasuosta ja kiertää lännestä Sauvon kautta takaisin kylän alueelle.


title: FileFront

text: FileFront (Nyk. nimeltään GameFront) on erityisesti peleihin ja niiden demoihin erikoistunut tiedostojenjako-palvelu, jonne kuka tahansa pystyy laittaamaan omia tiedostojaan, riippumatta tiedostomuodosta. FileFrontin omisti Ziff Davis, mutta nykyään FileFront on itsenäinen yritys. Palvelu avattiin joulukuussa 2001. Sivusto aiottiin sulkea vuonna 2009, mutta ajatus hylättiin.


title: HIFK:n jääkiekkojoukkue 1997–1998

text: Jääkiekon SM-liigan mestarit kaudella 1997–1998:


title: Buddy Lazier

text: Buddy Lazier (s. 31. lokakuuta 1967 Vail, Colorado) on yhdysvaltalainen kilpa-autoilija. Viime vuosina hän on ajanut ainoastaan yksittäisiä kilpailuja IRL-sarjassa. Hänet muistetaan parhaiten vuoden 1996 Indianapolisin 500 mailin ajon voittajana.


title: Buddy Lazier

text: Vuosien 1989-1995 aikana Lazier ajoi CART-sarjassa. Pienten tallien vanhentuneella kalustolla menestys jäi varsin vaatimattomaksi. Vuonna 1996 Lazier ja Ron Hemelgarnin talli vaihtoivat CART-sarjan kohonneiden kustannusten takia toimintansa aloittaneeseen Indy Racing Leagueen. Kauden toisen osakilpailun harjoituksissa Phoenixin ovaalilla, Lazier loukkasi selkänsä kolarissa. Kahden kuukauden päästä, vielä kivuista kärsineenä, hän ajoi Indianapolisin 500 mailin ajon voittoon.


title: Buddy Lazier

text: Muutaman hiljaisemman vuoden jälkeen Lazier voitti vuonna 2000 2 osakilpailua ja IRL-sarjan mestaruuden Hemelgarnin kanssa. Seuraavana vuonna hän voitti 4 osakilpailua, mestaruuden vei kuitenkin nimiinsä Sam Hornish Jr. Vuosi 2002 oli katastrofi Lazierille. Osa CART-sarjan talleista vaihtoi IRL-sarjaan ja Hemelgarnin suorituskyky romahti. 2003 oli vielä edellistäkin vuotta heikompi, kustannusten kohotessa entisestään. Lazierin ja Hemelgarnin tiet erkanivat vuoden 2004 Indianapolis 500:n jälkeen. Viime vuosina Lazier on ajanut eri tallien autoilla yksittäisiä kilpailuja, Indianapolisissa kuitenkin jokaisena vuonna. 2008 Indianapolis 500:n Lazier osallistui jälleen Hemelgarnin kanssa, tuloksena oli 17. sija.


title: Puškino

text: Puškino () on kaupunki Moskovan alueella Venäjällä, 43 kilometriä Moskovasta koilliseen. Kaupunki on Puškinon piirin keskus. Vuoden 2010 väestönlaskennan mukaan kaupungissa asui 102 840 henkeä.


title: Puškino

text: Kaupunki sijaitsee Utšajoen ja sen sivujoen Serebrjankan rannalla. Puškinon läpi kulkee Moskovan ja Jaroslavlin välinen rautatie (Puškinon asema).


title: Puškino

text: Puškinon kylä mainitaan ensimmäistä kertaa vuonna 1499. Moskovan ja Troitse-Sergijevin luostarin välisen maantien varrella sijainneen kylän asukkaat harjoittivat sepän ammattia, toimivat kyytimiehinä ym. 1840-luvulta lähtien seudulle syntyi tekstiiliteollisuutta. Moskovan ja Jaroslavlin välisen rautatien valmistuttua vuonna 1862 Puškinosta tuli suosittua huvilaseutua. 1800- ja 1900-lukujen vaihteessa paikkakunta oli myös merkittävä kulttuurielämän keskus. Puškinon kesäteatterissa esiintyivät säännöllisesti mm. laulajat Leonid Sobinov, Fjodor Šaljapin, Nadežda Obuhova, näyttelija Vasili Katšalov ym. Vuosina 1920–1928 lähellä sijaitsevassa Akulova gorassa asui kesäisin runoilija Vladimir Majakovski. Vuonna 1925 Puškinosta tuli kaupunki.


title: Puškino

text: Nykyään Puškinossa on sähkölaite-, kemian, metalli-, tekstiili- ja alkoholiteollisuutta. Kaupungissa toimii metsänhoidon tutkimuslaitos. Nähtävyyksiä ovat vuosina 1692–1694 rakennettu Pyhän Nikolaoksen kirkko kaupungin pohjoisosassa sekä läheisessä Komjaginon kylässä sijaitseva vuonna 1678 rakennettu Pyhän Sergein kirkko.


title: Max von Bonsdorff

text: Max Oskar von Bonsdorff (23. elokuuta 1882 Turku − 12. helmikuuta 1967 Porvoo) oli Porvoon hiippakunnan ensimmäinen piispa.


title: Max von Bonsdorff

text: Max von Bonsdorff toimi uskonnon opettajana Viipurin ja Turun oppikouluissa vuosina 1911−1921 ja Helsingin eteläisen ruotsalaisen seurakunnan kirkkoherrana vuosina 1921−1923. Vuonna 1923 hän väitteli teologian tohtoriksi ja hänet valittiin samana vuonna Porvoon hiippakunnan piispaksi. Hän toimi tässä virassa vuoteen 1954 saakka ja on sen haltijoista toistaiseksi pitkäaikaisin. Piispan virassa von Bonsdorff pyrki ennen kaikkea edistämään suomen- ja ruotsinkielisten keskinäistä yhteisymmärrystä.


title: Yang Ling

text: Yang Ling (s. 24. toukokuuta 1972 Peking) on kiinalainen riistamaaliampuja ja kaksinkertainen olympiavoittaja.


title: Yang Ling

text: Yang on voittanut olympialaisissa Atlantassa 1996 ja Sydneyssä 2000 kultaa 10 m olympiakiväärissä. Lisäksi hän on saavuttanut useita MM-mitaleita.


title: Puštšino

text: Puštšino () on kaupunki Moskovan alueella Venäjällä. Se sijaitsee Okajoen rannalla 119 kilometriä Moskovasta etelään ja 13 kilometriä Serpuhovista kaakkoon. Asukkaita on 20 100 henkeä (vuonna 2005).


title: Puštšino

text: Puštšinon kylä tunnetaan 1500-luvulta lähtien. Vuonna 1956 paikkakunnalle perustettiin Neuvostoliiton, nykyään Venäjän tiedeakatemian tutkimuskeskus, ja vuonna 1966 siitä tuli kaupunki. Puštšinossa toimii useita biologian tutkimuslaitoksia ja Moskovan valtionyliopiston haaraosasto. Vuonna 2005 se sai tiedekaupungin statuksen.


title: Puštšino

text: Nähtävyyksiä ovat 1800-luvun alussa rakennettu klassistinen Puštšinon kartano ja Okan vastarannalla sijaitseva biosfäärialue. Puštšinon lähellä nykyisen Spas-Tešilovon kylän paikalla on sijainnut keskiaikainen Tešilovin kaupunki.


title: Oleg Moldovan

text: Oleg Moldovan (s. 27. lokakuuta 1966 Chișinău) on moldovalainen riistamaaliampuja ja olympiamitalisti.


title: Oleg Moldovan

text: Moldovan on saavuttanut olympialaisissa Sydneyssä 2000 hopeaa 10 m olympiakiväärissä.


title: Protvino

text:
Protvino () on kaupunki Moskovan alueen eteläreunalla Venäjällä. Se sijaitsee Okaan laskevan Protva-joen rannalla 116 kilometriä Moskovasta ja 17 kilometriä Serpuhovista lounaaseen. Asukkaita on 37 308 henkeä (vuonna 2010).
Kaupunki on saanut alkunsa fysiikan tutkimuslaitoksesta, jota ryhdyttiin rakentamaan vuonna 1960. Aluksi nimellä "Serpuhov-7" tunnetusta paikkakunnasta muodostettiin Protvinon kaupunkimainen taajama vuonna 1965 ja vuonna 1989 siitä tuli kaupunki. Vuonna 2008 Protvino sai tiedekaupungin statuksen.


title: Protvino

text:
Nykyään Protvinossa toimii vuonna 1963 perustettu Korkean energian fysiikan instituutti ja Venäjän tiedeakatemian Siperian osaston ydinfysiikan instituutin osasto. 1960-luvulla avattu 70 GeV:n protonikiihdytin oli valmistuessaan maailman tehokkain. 1990-luvulla Kurtšatov-instituutti alkoi rakentaa UNK-keskukseen uutta 3000 GeV:n ja 21 km pituista kiihdytintä, mutta työt keskeytettiin 1998.
Kaupungissa on myös elintarvike-, huonekalu- ja sähköteknistä teollisuutta.


title: Fernando Llorente

text: Fernando Javier Llorente Torres [] (s. 26. helmikuuta 1985 Pamplona, Navarran maakunta, Espanja) on espanjalainen jalkapalloilija, pelipaikaltaan hyökkääjä. Hän edustaa englantilaista Tottenham Hotspuria.


title: Fernando Llorente

text: Llorente on edustanut koko ammattilaisuransa bilbaolaista Athleticia, johon hän liittyi juniorina kaudella 1996–1997. Kaudeksi 2003–2004 hän nousi seuran kolmosjoukkueeseen Basconiaan ja kaudeksi 2004–2005 kakkosjoukkueeseen Athletic B:hen.


title: Fernando Llorente

text: Kauden 2004–2005 puolivälissä Llorente sai näyttöpaikkansa myös Athleticin edustusjoukkueessa ja teki ensiesiintymisensä Espanjan pääsarjassa Primera Divisiónissa 16. tammikuuta 2005 ottelussa Espanyolia vastaan. Kolme päivää myöhemmin hän teki hattutempun Espanjan cupin Copa del Reyn ottelussa Lanzarotea vastaan, mikä loi suuria odotuksia tuolloin 19-vuotiaan nuorukaisen tulevaisuudesta. Loppukaudesta hän pelasi säännöllisesti edustusjoukkueessa, onnistui sarjaotteluissa kolmesti maalinteossa ja esiintyi myös yhdessä UEFA Cupin ottelussa.


title: Fernando Llorente

text: Kahden heikomman vuoden jälkeen Llorentesta tuli kaudella 2007–2008 Athleticin ykköshyökkääjä ja 11 maalillaan joukkueen paras maalintekijä.


title: Fernando Llorente

text: Kaudeksi 2013–2014 Llorente siirtyi Juventukseen. Siirto oli ilmainen.


title: Fernando Llorente

text: Llorente pelasi nuorten MM-kilpailuissa kesällä 2005. Hän teki turnauksessa viisi maalia, joista neljä syntyi alkulohko-ottelussa Chileä vastaan.


title: Fernando Llorente

text: Ensiesiintymisensä tuolloin Vicente del Bosquen valmentamassa Espanjan maajoukkueessa Llorente teki 19. marraskuuta 2008 harjoitusottelussa Chileä vastaan. Aikaisemmin hän on pelannut myös epävirallisessa Baskimaan joukkueessa. Llorente valittiin Espanjan maajoukkueen kokoonpanoon vuoden 2010 MM-kilpailuihin.


title: Järjetön innostuneisuus

text: Järjetön innostuneisuus (), suomennettu joskus myös järjettömäksi ylenpalttisuudeksi tai järjettömäksi riemumieleksi, on rahoituksessa ja käyttäytymistaloustieteessä esiintyvä spekulatiivisen taloudellisen kuplan syntymiseen liittyvä termi. Termi on peräisin Yhdysvaltojen keskuspankin puheenjohtaja Alan Greenspanin joulukuussa 1996 pitämästä puheesta, jossa hän kuvasi sillä osakemarkkinoilla toimivien sijoittajien toimintaa. Greenspan piti puheensa päivälliskutsuilla ja se televisioitiin suorana ympäri maailmaa. Termi jäi elämään, koska heti sen lausumisen jälkeen maailman osakekurssit syöksyivät alamäkeen: Nikkei-indeksi laski 3,2 %, DAX 4 % ja FTSE 100 4 %. "Järjetön innostuneisuus" on kuvaava termi ilmiölle, joka nähtiin esimerkiksi 1990-luvulla niin sanotun IT-kuplan aikana. Ilmiö, jossa markkinat ovat nousseet poikkeuksellisen ja kestämättömän korkealle tasolle markkinapsykologian vaikutuksesta, on toistunut historiassa useita kertoja.


title: Järjetön innostuneisuus

text: "Järjetön innostuneisuus" luo psykologisen perustan spekulatiivisille kuplille. Spekulatiivinen kupla on tilanne, jossa hintojen nousu kannustaa sijoittajia investoimaan. Hintojen nousun seurauksena vaurastuneista sijoittajista kerrotut tarinat alkavat leviämään kannustaen täten yhä suurempaa ihmisjoukkoa mukaan . Vaikka uudet sijoittajat epäilevät investoinnin arvoa, he osallistuvat spekulatiivisen kuplan muodostumiseen osittain kateudesta aikaisemmin sijoittaneiden menestystä kohtaan, osittain uhkapelaamisen jännityksen takia ja osittain siitä pelosta, että myöhemmin heidän varansa eivät riittäisi investoinnin tekemiseen (esimerkiksi kodin ostamiseen) hintojen nopean nousun vuoksi . Spekulatiivisissa kuplissa hintataso eroaa todellisista hintaan vaikuttavista tekijöistä (ks. fundamenttianalyysi).


title: Järjetön innostuneisuus

text: Yalen yliopiston kansantalouden professori Robert Shiller on käsitellyt kirjassaan "Irrational Exuberance" järjettömän innostuneisuuden syitä. Kirjan ensimmäinen painos ennusti IT-kuplan puhkeamisen ja toinen painos asuntojen hintakuplan puhkeamisen. Alla on esitetty lyhyesti suurin osa Shillerin kirjassaan esille nostamista järjettömän innostuneisuuden syistä.


title: Järjetön innostuneisuus

text: Robert Shillerin (2000) mukaan on löydettävissä niin sanottuja suistumistekijöitä (engl. "Precipitating factors"), jotka tulevat markkinoiden ulkopuolelta ja aiheuttavat sen suistumisen johonkin kehitykseen. Tällaisia suistumistekijöitä ovat esimerkiksi kapitalismin ja materialismin lisääntyminen, liiketoimintaympäristöä parantavat kulttuuriset ja poliittiset muutokset, markkinoita tukeva rahapolitiikka, inflaation pienentyminen, nimellisten tuottojen synnyttämä harha, rahastosäästämisen suosio ja Internetin tuomat muutokset kuten informaation helpompi saatavuus ja verkon kautta tapahtuva sijoittaminen. "Suistumistekijöiden" havaitseminen on vaikeata, sillä niiden muutokset eivät tapahdu täysin yhtäaikaisesti markkinamuutoksen kanssa. Yleensä suuri yleisö huomaa jo olemassaolevat suistumistekijät vasta vähitellen, millä on vuorostaan vaikutusta markkinoiden keskipitkän aikavälin kehityssuuntaan.


title: Järjetön innostuneisuus

text: "Suistumistekijöiden" suhde spekulatiivisiin kupliin voidaan jollakin tasolla rinnastaa lumivyöryyn ja sen todennäköisyyttä selittäviin tekijöihin. Lumivyöryjä ennustavat tutkijat mittaavat pitkiä aikasarjoja sademääristä ja lämpötiloista ennen itse lumivyöryn tapahtumista vaikka he tietävät, että näiden arvoissa ei tapahdu mitään äkillistä muutosta itse lumivyöryn tapahtumahetkellä. Luultavasti koskaan ei pystytä täysin aukottomasti selittämään mitattujen arvojen valossa miksi lumivyöry tapahtui juuri tietyllä hetkellä.


title: Järjetön innostuneisuus

text: Suistumistekijöiden aiheuttamia markkinareaktioita vahvistaa mekanismi, johon vaikuttavat esimerkiksi investoijien luottamukset ja odotukset tulevista tuotoista. Tämä mekanismi on vähän kuin takaisinkytketty silmukka; sijoittajien luottamus paranee kun hinnat nousevat, luottamuksen nouseminen houkuttaa vuorostaan lisää investoijia, mikä kasvattaa kohteen kysyntää, kysynnän kasvaessa hinnat nousevat lisää spekulaation seurauksena. Hintojen nousu sen sijaan kasvattaa sijoittajien luottamusta entisestään ja positiivisen palautteen silmukka on valmis. Tätä takaisinkytkettyä vahvistusmekanismia Shiller (2000) on tutkinut kyselytutkimuksen avulla, joka lähetettiin yhdysvaltalaisille osakesijoittajille IT-kuplan aikaan vuosina 1996–2004. Tutkimukset osoittivat, että investoijien luottamus oli korkeimmillaan spekulatiivisen kuplan muodostumisen, eli hintojen nousun aikana, mutta kääntyi nopeaan laskuun hintojen laskun myötä. Shiller teki myös kyselytutkimuksen asunnon ostajille vuosina 2003–2004 ja havaitsi, että niissä kaupungeissa, joissa hinnat olivat nousseet muita enemmän (Boston, Los Angeles, San Francisco), oli ostajien luottamus korkein, kun taas vuosikymmeniä lähes samaa ja tasaista hintakehitystä noudattaneesta Milwaukeen kaupungista asunnon ostaneiden luottamus oli heikoin. Kuvaavaa tässä järjettömässä innostuneisuudessa on se, että niissä kaupungeissa, joissa hinnat spekuloinnin myötä olivat nousseet eniten, olivat ne myös historian aikana laskeneet eniten kuplan puhkeamisen jälkeen. Eli historiallisiin myyntihintoihin pohjautuen asunnon ostajien luottamuksen vallitsevaan hintatasoon pitäisi olla juuri päinvastoin mitä havaittiin.


title: Järjetön innostuneisuus

text:
Ponzi-huijauksessa erittäin hyvän tuoton omaavalla kuvitteellisella sijoituskohteella huijarit saavat houkuteltua suuren määrän hyväuskoisia uhreja hyvinkin nopeasti. Huijari väittää pystyvänsä saavuttamaan suuria tuottoja uhrin sijoituksille ja rakentaa prosessin, jossa myöhemmin mukaan liittyneiden sijoituksilla alussa liittyneille väitetyt tuotot käytännössä maksetaankin. Koska alussa liittyneet ovat saaneet suuria tuottoja ja todistetusti saaneet rahat ulos huijarin prosessista, houkuttaa se paljon uusia hyväuskoisia sijoittamaan Ponzi-huijaukseen. Huijaus pysyy niin kauan pystyssä, kuin huijari pystyy löytämään uusia höynäytettäviä ja täten ylläpitämään kuvitteellisten tuottojen maksamista. Suomen toistaiseksi suurin Ponzi-huijaus on ollut Wincapita-huijaus. Albaniassa paljastui vuosina 1996–1997 seitsemän Ponzi-huijausta, jotka keräsivät kaksi miljardia dollaria, joka vastasi 30 prosenttia Albanian bruttokansantuotteesta.
Ponzi-huijaukset osoittavat, että ihmiset voivat helposti menettää itsenäisen harkintakykynsä tilanteessa, jossa he näkevät muiden nettoavan suuria tuottoja. Tämän seurauksena he kokevat kateutta menestyneitä sijoituksia tehneitä kohtaan ja haluavat riskejä kaihtamatta osallisiksi kyseisistä tuotoista. Ponzi-huijauksen kohteeksi joutuneet eivät vastoin yleistä käsitystä luultavasti olekaan psyykkisiltä ominaisuuksiltaan niin erilaisia, etteikö kaikissa meissä olisi samankaltaista psykologista heikkoutta havaittavissa. Robert Shiller (2000) huomauttaa myös, että jos joku väittää spekulatiivisia kuplia vastaan, todistustaakka on hänellä ja hänen tulee aukottomasti osoittaa, että Ponzi-huijauksen mahdollistavat ihmisten psykologiset ominaisuudet eivät muodosta spekulatiivisia kuplia osake- tai asuntomarkkinoille.


title: Järjetön innostuneisuus

text: Vahvistusmekanismissa on useita erilaisia takaisinkytkentöjä. Yksinkertaisin on hinnasta-hintaan -takaisinkytkentä eli hinnan nousu investoijien innostuksen kautta nostaa lisää hintoja. Toinen takaisinkytkentä on hinnasta-bruttokansantuotteen kautta-hintaan -takaisinkytkentä. Tässä osakkeiden ja asuntojen arvostuksen nousu nostaa kuluttajien varallisuutta ja optimistia lisäten samalla kulutusta, joka taas nostaa bruttokansantuotetta. Korkeampi bruttokansantuote tulkitaan terveempänä ja vahvempana taloutena kuplan sijaan, vaikka kupla onkin alkuperäinen aiheuttaja. On myös hinnasta-yritysten voittojen kautta-hintaan –takaisinkytkentä, jossa osakkeiden hinnan nousun muodostama varallisuuden nousu lisää kulutusta, mikä taas parantaa yritysten voittoja, mikä lopuksi nostaa osakkeiden hintoja lisää.


title: Järjetön innostuneisuus

text: Robert Shiller (2000) tekee kirjassaan mielenkiintoisen havainnon siitä, että ensimmäinen spekulatiivinen talouden hintakupla (ks. Alankomaiden tulppaanimania) sai alkunsa samanaikaisesti ensimmäisten sanomalehtien ilmestymisen aikoihin 1600-luvulla. Shillerin tutkimukset osoittivat, että uutismedialla (esim. sanomalehdet, aikakauslehdet, kirjat, televisio, Internet jne.) on olennainen osa kuplien syntymisessä. Merkittävät markkinatapahtumat tapahtuvat yleensä vain, jos on samalla tavalla ajattelevia ihmisiä paljon. Uutismedia onkin tärkeä väline näiden ajatusten levittämisessä. Koska uutismediat kilpailevat asiakkaiden ajasta ja huomiosta, ne kirjoittavat tyypillisesti vain niistä uutisista, jotka jo kiinnostavat lukijoita. Tällaisia huomiota herättäviä uutisia ovat usein juuri ne tarinat, joissa kerrotaan kuinka vaurastutaan tai ansaitaan helposti ja nopeasti suuria määriä rahaa.


title: Järjetön innostuneisuus

text: Tehokkaiden markkinoiden teoriassa oletetaan, että uusi informaatio heijastuu uutisen julkistamishetkellä välittömästi ja täysimääräisesti hintoihin. Markkinoilla toimivien sijoittajien tulisikin teorian mukaan seurata uutisia jatkuvasti sekä arvioida niiden vaikutusta hintoihin. Shiller kuitenkin havaitsi, että aikaisempien uutisten uudelleenjulkaisutkin vaikuttivat markkinahintoihin. Tämän ei pitäisi olla mahdollista, sillä tehokkailla markkinoilla vain uudella informaatiolla pitäisi olla vaikutusta arvopapereiden hintatasoon. Esimerkiksi Japanin Kōben maanjäristys vuonna 1995, mikä oli täysin markkinoiden ulkopuolinen tapahtuma, aiheutti osakemarkkinoiden reaktion vielä viikonkin kuluttua maanjäristyksestä. Toisaalta vuosien 1929 ja 1987 suurien pörssiromahduspäivien aikana ei tullut mitään kovin merkittäviä uutisia.


title: Järjetön innostuneisuus

text: Meidän havaintokykymme on käytännössä "epäidealistinen" ja "oikukas". Siksi uutiset usein toimivat sellaisen ketjureaktion alkuunpanijana, joka lopulta muuttaa suuren yleisön mielipiteen markkinoista. Tämän vuoksi uutisten vaikutus markkinoihin on yleensä viivästynyt. Suuren yleisön tietoisuuteen tulevat tosiasiat, joista emme ole aikaisemmin juurikaan välittäneet ja joita olemme pitäneet merkityksettöminä, kun niistä tehdään suuri uutinen.


title: Järjetön innostuneisuus

text: Shillerin (2000) mukaan spekulatiivisten hintakuplien aikana leviää usein tietyntyyppinen ajattelu siitä, että tulevaisuus on valoisampi ja vähemmän epävarmempi kuin menneisyys tai nykyisyys. Talous on tämän tyyppisessä ajattelussa näennäisesti siirtymässä uudelle aikakaudelle. Tämän vuoksi taloudellisia toimijoita usein kiehtoo uusien teknologioiden mahdollisuus saattaa talous jatkuvaan ja nopeampaan kasvuun kuin aikaisemmin. Esimerkiksi Internetin syntymisen myötä syntyi ajattelu sen luomista uusista mahdollisuuksista, mutta Internetin vaikutus talouden kasvuun on ollut kuitenkin vain hetkellinen, kuten aikaisempienkin uusien keksintöjen tai teknologioiden (esim. rautatiet, autot, radiot, puhelimet jne.) kohdalla. "Tarinat uudesta aikakaudesta" eivät synnykään siten, että ekonomistit olisivat nähneet tilastoista uuden aikakauden syntyneen ja julistaneet sen täten alkaneeksi. Sen sijaan tarinat uudesta aikakaudesta lähtevät liikkeelle sijoittajien keskuudessa pääasiallisesti tulkintoina suurille hinnannousuille spekulatiivisten hintakuplien aikana. Talousteoriat olettavat, että rationaalisesti toimivat investoijat seuraisivat pitkän ajan ennustuksia talouskasvusta. Tosiasiassa useimmat inhimilliset taloudelliset toimijat eivät näin tee, koska aihe saattaa olla heille liian vaikeasti hahmoitettava, tylsä ja tekninen. Suurta yleisöä kiinnostavatkin enemmän mukaansatempaavat tarinat uusien teknologioiden luomista mahdollisuuksista.


title: Järjetön innostuneisuus

text: "Ajattelu uudesta aikakaudesta" on vahvana myös asuntojen hintakuplissa. 1880-luvulla Los Angeles, San Diego ja Santa Barbara kokivat kovan hintojen nousun kun alueen saavutettavuus parani rautateiden ansiosta. Tuohon aikaan kaupunkeja mainostettiin ihanan ilmaston ja mainion tulevaisuuden tyyssijoina. Kupla kuitenkin puhkesi kun odotukset Kalifornian teollisuutta kohtaan eivät toteutuneetkaan. Tarina tarjoaa esimerkin siitä, miten ihmiset ovat jo yli sadan vuoden ajan pelänneet vapaiden tonttien loppuvan kesken. Floridassa oli vuonna 1925 asuntojen hintakupla "uuden aikakauden tarinan" seurauksena, jossa varakkaat halusivat viettää siellä talvensa. Bostonissa oli 1980-luvulla asuntojen hintakupla "uuden aikakauden tarinan" seurauksena, jossa Bostonista oli muodostumassa korkean teknologian keskus. Vuoden 2000 jälkeen monissa suosituissa lomakohteissa ympäri maailmaa on ollut nopeata hintojen nousua, sillä sielläkin on liikkunut tarinoita uudesta aikakaudesta, jossa näiden alueiden kysyntä kasvaa räjähdysmäisesti. Näiden tarinoiden mukaan uuden informaatioteknologian avulla ihmiset muuttavat kauniille paikoille ja tekevät työnsä sieltä käsin, sillä ihmisillä on enemmän varallisuutta ostaa asunto kyseisistä paikoista ja etätyömahdollisuus. Nämä tarinat "uudesta aikakaudesta" kertovat myös toistuvasti siitä, miten suurten ikäluokkien eläköityminen nostaa näiden alueiden kysyntää (tämä esimerkki muistuttaa paljon Floridan vuoden 1925 hintakuplaa).


title: Järjetön innostuneisuus

text: Ihmisten muodostamiin yhteisöihin liittyvät havainnot paljastavat, että säännöllinen keskinäinen kommunikointi edesauttaa ihmisten samankaltaista ajattelua. Samankaltainen ajattelu vuorostaan altistaa niin sanotulle "laumakäyttäytymiselle" tai "ryhmäajattelulle". Mikäli kaikki sijoittajat ajattelisivat itsenäisesti, virheellinen tulkinta markkina-arvoista keskiarvoistuisi pois ja "laumakäyttäytymisellä" ei olisi mitään vaikutusta hintoihin. Mutta koska ihmiset haluavat ajatella jollakin tasolla samankaltaisesti ja kuulua johonkin viiteryhmään, olemme erittäin alttiita ryhmäajattelulle ja "laumakäyttäytymiselle", mikä mahdollistaa talouden hintakuplien syntymisen.


title: Järjetön innostuneisuus

text: "Laumakäyttäytymistä" on tutkittu psykologisissa kokeissa, jossa koehenkilö on laitettu ryhmään, jossa ryhmän muiden jäsenien käyttäytymistä kontrolloidaan (eli he ovat kokeentekijän liittolaisia) ja koehenkilön tietämättä sitä. Eli koehenkilö luulee muiden olevan samassa asemassa, vaikka todellisuudessa näin ei ole. Ryhmältä kysyttiin kysymyksiä koskien eri viivojen pituuksia ja kysymyksiin oli erittäin ilmeinen vastaus. Kun muut ryhmän jäsenet määrättiin vastaamaan kysymykseen väärin ja koehenkilö tiesi suurimman osan muiden vastauksista ennen omaa vastaustaan, myös koehenkilö vastasi kysymykseen väärin joka kolmannessa tapauksessa. On päätelty, että ihmisen virheellinen tulkinta tällaisessa tilanteessa johtuu siitä, että ihminen ajattelee, ettei suuri määrä muita ihmisiä voi olla väärässä. Tällaisella järjettömällä käyttäytymisellä on järjellinen perustelu: jokapäiväisestä elämästä ihminen on oppinut, että kun suuri määrä ihmisiä on yksimielisiä jostakin asiasta, he yleensä ovat oikeassa. Koehenkilö myös kokee tilanteen ahdistavaksi ja kiusalliseksi, mikä johtuu osittain sosiaalisesta paineesta ja toisaalta siitä, että koehenkilö kokee, etteivät hänen omat aistinsa välttämättä olekaan täysin luotettavia.


title: Järjetön innostuneisuus

text: Toisessa "laumakäyttäytymiseen" liittyvässä psykologisessa kokeessa tutkittiin sitä missä määrin ihmiset luottavat asiantuntijoiden lausuntoihin. Siinä koehenkilö määrättiin antamaan sähköiskuja toiselle lähellä istuvalle henkilölle, joka oli tutkijan liittolainen, mutta koehenkilö ei sitä tiennyt. Oikeasti sähköiskuja ei annettu, mutta liittolainen näytteli saavansa niitä teeskentelemällä kipua ja kärsimystä. Liittolainen väitti, että hän koki suurta hätää ja pyysi kokeen lopettamista. Kokeessa mukana ollut asiantuntija väitti, etteivät sähköiskut aiheuttaisi pysyviä ihovaurioita ja vaati kokeen jatkamista. Moni koehenkilö jatkoi sähköiskujen antamista, vaikka selkeästi havaitsi niiden aiheuttavan fyysistä kärsimystä toiselle ihmiselle. Tutkimuksen kontribuution on laajasti tulkittu olevan osoitus siitä, kuinka suunnattoman suuri vaikutus asiantuntijoiden lausunnoilla on ihmisten ajatuksiin. Lisäksi sen ajatellaan kertovan siitä, että ihmiset ovat oppineet luottamaan asiantuntijoihin. Mikäli asiantuntija sanoo jonkin asian olevan kunnossa, se luultavasti myös on kunnossa, vaikkei se siltä näyttäisikään.


title: Järjetön innostuneisuus

text: Edellä mainitut kokeet osoittavat, että ihmiset ovat valmiita uskomaan sekä enemmistöä että asiantuntijoita, vaikka heidän mielipiteensä olisivatkin selvästi ristiriidassa yksilön omien uskomusten kanssa. Tällainen toiminta on itse asiassa yleensä järkevää ja älykästä. Näiden kokeiden valossa ei ole lainkaan yllättävää, että ihmiset uskovat helposti enemmistöä ja asiantuntijoita sellaisissakin asioissa kuin osakkeiden ja asuntojen arvostus. Näissä asioissa ihminen varmasti luottaa omaan arvioonsa vähemmän kuin arviossa viivojen pituudesta tai näkemästään kärsimyksestä ja sen haitallisuudesta.


title: Järjetön innostuneisuus

text: Kun "täysin rationaaliset" sijoittajat ottavat huomioon muiden päätökset, jopa he voivat osallistua laumakäyttäytymiseen, vaikka he tiedostavat kaikkien muidenkin käyttäytyvän lauman tavalla (engl. "Informational cascade"). Käyttäytyminen, joka yksilön kannalta ajateltuna on järkevää, aiheuttaa sellaisen ryhmän laumakäyttäytymisen, joka kokonaisuutena on järjetöntä. Seuraava esimerkki valaisee tällaista käytöstä. Ajatellaan kahta auki olevaa vierekkäistä ravintolaa, jotka aluksi molemmat ovat tyhjiä. Ensimmäinen asiakas tekee arvion ravintoloiden tasokkuudesta etuikkunan läpi, mutta hänen arvionsa pelkästään etuikkunan läpi katsottuna ei voi olla kovin tarkka. Hän joutuu valitsemaan jommankumman tyhjistä ravintoloista. Seuraava mahdollinen asiakas voi käyttää ravintolan valintaan oman informaation lisäksi tietoa ensimmäisen asiakkaan valinnasta. Jos toinen asiakas valitsee saman ravintolan kuin ensimmäinen, kolmas mahdollinen asiakas näkee jo kaksi asiakasta syömässä samassa ravintolassa. Lopputulos voi olla, että kaikki asiakkaat päätyvät syömään samaan ravintolaan. Ja tämä ravintola voi hyvin olla huonompi ravintola johtuen ensimmäisen asiakkaan virheellisestä arviosta.


title: Järjetön innostuneisuus

text: Ravintolaesimerkki tarjoaa perusteet teorialle siitä, kuinka rationaalisetkin investoijat voivat joutua hakoteille esimerkiksi osakemarkkinoilla. Teorian mukaan yleinen käsitys siitä, että markkinoiden hintataso muodostuu kaikkien investoijien tavallaan "äänestäessä" oikeasta hintatasosta, on täysin virheellinen. Juuri kukaan ei oikeasti äänestä. Sen sijaan ihmiset päättävät olla käyttämättä aikaa ja vaivaa hintatason arviointiin, mistä johtuen heidän toiminnan vaikutus markkinoihin ei ole riippumaton. Jos kaikki muut investoijat seuraisivat tarkkaan uutisia, arvioisi uutisten vaikutusta osakkeiden arvoon ja toimisi rationaalisesti markkinoilla, olisi yksilön järkevää olla käyttämättä aikaa ja vaivaa uutisten seuraamiseen ja oikean arvostuksen laskemiseen. Markkinat olisivat tällaisessa kuvitteellisessa tilanteessa tehokkaat eli aina oikein hinnoitellut ja yksilö voisi toimia markkinoilla vapaamatkustajana nauttien muiden työn tuloksista ja ostaa ja myydä pelkäämättä spekulatiivisia markkinoita. Mutta todellisuudessa muutkin haluavat olla vapaamatkustajia eli yksilön järkevästä käytöksestä seuraa ryhmän järjetön laumakäyttäytyminen ja väärä hintataso. Monelle investoijalle voi olla yllätys kuinka vähän tehokkaiden markkinoiden vaatimaa toimintaa käytännössä tapahtuu ja se mitä tapahtuu, sen tuloksia ei yleensä kerrota julkisuuteen, tai kerrotut tulokset kiinnostavat ihmisiä vähemmän kuin "tarinat uusista aikakausista".


title: Järjetön innostuneisuus

text: Olemme nähneet, etteivät markkinat ole kiinnittyneet hyvin niihin perustekijöihin, joiden rationaalisesti ajatellen tulisi määrätä hintataso. Ihmiset eivät edes tiedä, mikä oikea hintataso markkinoilla on. Ja vain harvat käyttävät aikaa sen miettimiseen, että mikä oikea hintataso voisi olla ja ovatko markkinat yli- vai alihinnoiteltuja tänään. Mikä sitten sitoo markkinahinnan johonkin tiettyyn tasoon eri päivinä? Mikä estää takaisinkytketyn silmukan vahvistamasta hinnan nousut aina uusilla hinnan nousuilla? Miksi hintatason muutos pysyy ensin pitkään samassa kehityksessä ja sitten muuttuen paljon ja äkillisesti? Hintatason määräytymiseen vaikuttavat paljon psykologiset ankkurit, joita ovat esim. kvantitatiiviset ankkurit ja moraaliset ankkurit.


title: Järjetön innostuneisuus

text: Kyselyiden tekijät ovat oppineet, että ihmisten vastauksiin voi voimakkaasti vaikuttaa kyselylomakkeen vaihtoehtojen esityksellä. Esimerkiksi jos henkilöltä kysytään mihin tuloluokkaan hänen tulonsa kuuluvat, vaikuttaa vastauksiin se mihin tuloluokkien rajat on asetettu. Tuloluokkien rajat toimivat ankkureina, joihin vastaajien vastaukset sopeutuvat. Psykologit ovat osoittaneet, että epäselvissä tilanteissa ihmisten päätöksiin vaikuttaa mikä tahansa käytettävissä oleva ankkuri. Eräässä psykologien tekemässä kokeessa numeerinen ankkuri luotiin onnenpyörällä, jossa oli numerot yhdestä sataan, ja koehenkilöiltä kysyttiin vaikeita kysymyksiä, joiden vastaus oli yhden ja sadan välillä (esim. kuinka monta prosenttia Afrikan valtioista kuuluu Yhdistyneisiin kansakuntiin). Kokeessa huomattiin, että vastauksiin vaikutti onnenpyörällä arvottu satunnainen luku. Esimerkiksi koehenkilöiden antama mediaanivastaus Afrikan maiden prosenttiosuudelle oli 25, jos onnenpyörä pysähtyi numeroon 10, ja 45, jos onnenpyörä pysähtyi numeroon 65. Koe on erityisen mielenkiintoinen siksi, että koehenkilö tiesi onnenpyörän tuottaman numeron olevan täysin satunnainen eikä sillä olisi pitänyt olla mitään vaikutusta vastauksiin. Kvantitatiivisissa ankkureissa numerot vaikuttavat ihmisten arvioon jonkun kohteen oikeasta hintatasosta. Tehtäessä arviota osakkeen arvostuksesta todennäköisiä ankkureita ovat vähän aikaa sitten opitut hinnat, mistä johtuen osakkeiden hinta on lähellä edellisen markkinapäivän hintaa. Muita ankkureita voi olla vanhat hinnat tai hintojen lähin kokonaisluku, joka on helpompi muistaa, ja aikaisemmat hintamuutokset. Lisäksi ankkureina toimii muiden osakkeiden hintamuutokset ja P/E-luvut.


title: Järjetön innostuneisuus

text: Moraalisissa ankkureissa ihmiset punnitsevat omaisuuden (osakkeet tai asunnot) realisoinnin tai investoinnin rahamäärää suhteessa rahan muihin käyttömahdollisuuksiin kuten esim. rahan käyttämistä kulutukseen. Moraalinen ankkuri toimii vastavoimana takaisinkytketyn silmukan äärettömälle hinnannousulle; mitä korkeammalle hinnat nousevat, sitä suurempi houkutus omistajalla on omaisuuden realisoimiseen ja rahojen käyttämisen kulutukseen (tai vastaavasti sitä harvempi haluaa poistaa kulutuksesta suurempaa investoinnin vaativaa rahamäärä). Esimerkiksi jos markkinapsykologia ajaisi asuntojen hinnat niin korkealle, että kaikista asunnon omistajista tulisi miljardöörejä, mutta samalla inflaatio ja ansiotaso pysyisi ennallaan, olisi jokaisella asuntomiljardöörillä houkutus realisoida asuntonsa ja elää kuin miljardööri. Kuitenkaan asuntoa omistamattomilla ei ole halua, varallisuutta tai luottotakuita niin kalliiden asuntojen ostamiseen, mistä johtuen järjettömän kalliit asuntojen hinnat palautuisivat kestävälle tasolle.


title: Järjetön innostuneisuus

text: Psykologit ovat tutkineet ihmisten epäjohdonmukaisen ajattelun (engl. "Nonconsequentialist reasoning") ilmiötä, jossa ihmiset ovat kyvyttömiä miettimään valmiiksi tulevaisuudessa tehtäviä päätösketjuja, jos joku oletettava tapahtuma toteutuu. Epäjohdonmukaisen ajattelun seurauksena ihmiset eivät pysty tekemään päätöksiä ennen kuin tapahtuma todella toteutuu. Menestyäkseen loogisissa peleissä, esimerkiksi shakissa, pelaajan olisi hyvä miettiä etukäteen mitä siirtoja hän tulisi tekemään vastauksena vastustajan päätöksiin. Hyvän pelaajan täytyy miettiä etukäteen kaikki olennaiset haaraumat päättelypuussa. Ihminen on tämän tyyppisessä ajattelussa merkittävästi tietokonetta hitaampi, ja johdonmukaiseen ajatteluun pyrkiminen vaatii meiltä opettelua sekä toistuvaa ponnistelua. Jokapäiväisessä elämässä käytämme jollakin tasolla samanlaista loogista päättelyä, mutta inhimillisten taloudellisten toimijoiden päätöksentekoa sumentavat tunteet sekä hyvin määriteltyjen päämäärien puuttuminen. Näin ollen, ihmisten käyttäytyminen näyttääkin usein siltä kuin he eivät olisi ajatelleet asioita etukäteen. Tästä ilmiöstä johtuen uutisten aiheuttamien markkinareaktioiden takana on toisinaan enemmänkin se kuinka uutiset vaikuttavat tunteisiimme kuin se miten reagoisimme uutisiin rationaalisesti. Reagointi uutisten aiheuttamiin tunteisiin on mahdollista vasta sitten kun uutiset on julkaistu. Osittain tästä syystä psykologisen ankkurin murtumisen seuraukset voivat olla niin arvaamattomia; ihmiset löytävät uusia asioita itsestään (kuten tunteita ja taipumuksia) vasta sitten kun ankkurin rikkonut hintojen muutos on tapahtunut. Eli ihmisten reagointi uutisiin on niin yllättävää, etteivät he itsekään osanneet odottaa itseltään sellaista reagointia, mistä seuraa markkinoiden yllättäviä ja dramaattisia muutoksia.


title: Järjetön innostuneisuus

text: Psykologisten ankkureiden merkittävyyttä mietittäessä on tärkeätä pitää mielessä, että ihmiset ovat sijoittajina usein liian itsevarmoja ja luulevat tietävänsä enemmän kuin oikeasti tietävät. Esimerkiksi yli 50 % autoilijoista pitää itseään keskimääräistä parempana kuljettajana, mikä on pelkästään matemaattisestikin tarkasteltuna mahdoton ajatus. "Liiallinen itsevarmuus" on keskeinen tekijä edesauttamassa spekulatiivisilla markkinoilla havaittuja korkeita kauppamääriä. Ilman liiallista itsevarmuutta voisi olettaa, että markkinoilla käytäisiin hyvin vähän kauppaa. Nimittäin jos inhimilliset taloudelliset toimijat olisivat "täysin rationaalisia", niin silloin itsensä keskiarvoa huonommaksi sijoittajaksi tiedostavat tuskin haluaisivat tehdä spekulatiivisilla markkinoilla kauppaa keskiarvoa parempien sijoittajien kanssa, koska he tietäisivät häviävänsä paremmilleen ja menettävänsä rahaa. Tällöin keskiarvoa paremmilla sijoittajilla ei olisi ketään kenen kanssa käydä pelkästään spekulatiivista kauppaa.


title: Järjetön innostuneisuus

text: "Liialliseen itsevarmuuteen" liittyy usein myös maaginen ajattelu. Inhimilliset taloudelliset toimijat saattavat ajatella tiettyjen toimintojen tai "rituaalien" tekevän heidät onnekkaammiksi. Tämä on mahdollista siitä huolimatta, vaikka sijoittajat loogisesti ajatellen tietäisivätkin, ettei kyseessä olevilla toiminnoilla olisikaan vaikutusta onneen. Ihmiset saattavat tehdä suuriakin päätöksiä perustuen taikauskoiseen ajatteluun, jonka he itsekin myöntävät olevan epäloogista. Esimerkiksi ihmisten pyytämä hinta omistamastaan lottokupongista on yli nelinkertainen verrattuna siihen, mitä siitä on maksettu, koska he maagisella tavalla uskovat vaikuttavansa voittamisen todennäköisyyteen pelkästään valitsemalla numerot itse. Maagisesta ajattelusta johtuen ihmiset voivat sortua ajattelemaan esimerkiksi seuraavasti: "Jos ostan osakkeen, sen hinta lähtee nousuun oston jälkeen", "Jos ostan asunnon, muutkin luultavasti haluavat ostaa asunnon, koska he ovat samanlaisia kuin minä", "Nyt olen voittanut pokerissa monta kertaa peräkkäin, joten onnen täytyy olla minun puolellani ja voin nostaa panoksia".


title: Järjetön innostuneisuus

text: "Liiallinen itsevarmuus" voi johtaa siihen, että taloudelliset toimijat luulevat tietävänsä tarkan hetken markkinakäänteelle, vaikka he yleisesti ottaen uskoisivatkin, että osakekurssien ennustaminen on mahdotonta. Shiller (2000) teki tähän liittyvän kyselytutkimuksen heti 19.10.1987 tapahtuneen mustan maanantain jälkeen, jolloin Dow Jones -indeksi romahti yhdessä päivässä 22,6 % (mikä on edelleen indeksin historian suurin romahdus). Kysymys oli "Ajattelitko jonain ajanhetkenä maanantaina 19.10.1987, että sinulla on aika hyvä käsitys milloin korjausliike tulee tapahtumaan?" (suomennos alkuperäisestä kysymyksestä "Did you think at any point on October 19, 1987, that you had a pretty good idea when a rebound was to occur?") ja se lähetettiin sekä yksityisille että institutionaalisille sijoittajille. Kyseisenä päivänä osakkeita ostaneista yksityissijoittajista 47,1 % vastasi kyllä ja institutionalisista sijoittajista 47,9 % vastasi kyllä. Eli melkein puolet sinä päivänä kauppaa tehneistä sijoittajista ajattelivat tietävänsä kuinka markkinat kehittyvät sinä päivänä. Tämä on merkittävä huomio, sillä sijoittajien ajattelu on ristiriidassa yleisesti tiedettyjen huomioiden kanssa markkinoiden ennustettavuudesta ja oikean ajoituksen vaikeudesta. Shiller myös kysyi "Jos kyllä, mikä sai sinut ajattelemaan, että tiedät milloin korjausliike tulee tapahtumaan?" (suomennos alkuperäisestä kysymyksestä "If yes, what made you think you knew when a rebound would occur?"). Vastauksissa viitattiin "intuitioon", "vaistoon", "historialliseen todisteaineistoon ja terveeseen järkeen" tai "markkinapsykologiaan", mutta viittaukset todellisiin tosiasioihin tai teorioihin olivat harvinaisia - jopa institutionaalisten sijoittajien keskuudessa. Spekulatiivisten kuplien syntymisessä on oleellista ymmärtää, että taloudellisten toimijoiden "liiallinen itsevarmuus" ja intuitiiviset näkemykset näyttelevät hyvin tärkeätä osaa.


title: Official Xbox Magazine

text: Official Xbox Magazine on Xbox-peleihin keskittyvä aikakauslehti. Kerran kuukaudessa ilmestyvää lehteä alettiin julkaista marraskuussa 2001 eli samoihin aikoihin, kun ensimmäiset Xboxit tulivat myyntiin.


title: Official Xbox Magazine

text: "Official Xbox Magazine" sisältää muun muassa ennakkotietoja, arvosteluita ja huijauskoodeja Xbox-peleille. Lehden mukana tulee levy, joka sisältää pelidemoja, esittelyvideoita, päivityksiä ja trailereita tulevista peleistä. Levyn avulla voi myös pelata Xbox-pelejä Xbox 360:lla, jos omistajalla ei ole pääsyä Xbox Liveen. Xbox 360:n ilmestyttyä 22. marraskuuta 2005 lehti alkoi julkaista siihen liittyviä artikkeleita. Lehti arvostelee jokaisen Xboxille, Xbox 360:lle ja Xbox Live Arcadeen ilmestyvän pelin.


title: Gnaeus Domitius Corbulo

text: Gnaeus Domitius Corbulo (noin 7 jaa. – 67) oli roomalainen sotapäällikkö, joka palveli Claudiuksen kaudella Germania Inferiorin legaattina, sekä Asian prokonsulina. Neron hallitessa hän oli Kappadokian ja Galatian legaatti ja osallistui parthialaisia vastaan suunnattuun sotaan Armeniassa vuosina 58–63. Kurinalaisena ja määrätietoisena hän uudelleenjärjesti Rooman legioonat idässä ja valtasi Artaksatan ja Tigranocertan, sekä asetti Tigranes VI:n Armenian valtaistuimelle. Vuonna 63 Corbulo palautti Rooman vaikutusvallan alueelle ja solmi Parthian kanssa rauhansopimuksen, jossa Tiridates I hyväksyi roomalaisen protektoraatin aseman.


title: Gnaeus Domitius Corbulo

text: Corbulon saavutukset tekivät hänestä suositun pääkaupungissa ja herättivät Neron epäluulot. Tämän lisäksi Corbulon vävy ja tukija Lucius Annius Vinicianus oli teloitettu syytettynä vehkeilystä keisaria vastaan. Nero kutsui kenraalinsa Kreikkaan ja pakotti tämän itsemurhaan lokakuussa 67. Corbulon tyttärestä Domitia Longinasta tuli Domitianuksen vaimo 70.